text:
38-2018 – Apertura di e di 7 exposicion di arte na KvK
Oranjestad – Pa algun aña caba Camara di Comercio y Industria di Aruba (KvK) ta duna su espacio na nos artistanan local y brinda nan e oportunidad di expone nan bunita creacionnan. Arte ta bin di inspiracion y ta stimula of por inspira otro tambe. E ta forma parti di e identidad di un persona, su cultura y pais. E biaha aki ta toca turno na sr. Peter van den Heuvel cu a haya e privilegio di dorna y embeyece e murayanan di KvK cu su obranan.
Diabierna atardi 9 di november KvK a inaugura e exposicion oficialmente. E inauguracion tabata hopi bon bishita. Tur esnan presente por a admira e obranan den bon ambiente hunto cu un bebida y algun pasaboca. E obranan lo keda colga pa publico por pasa admira nan durante un periodo di un aña. Anteriormente KvK a expone obranan di muchanan di Stichting Mira. Por a disfruta di un variacion di creatividad di e studiantenan. Manera indica, pa e edicion aki KvK a invita sr. Van den Heuvel cu tin un creatividad hopi moderno y interesante. Naci na Oosterbeek, Hulanda sr. Van den Heuvel no tabata sa te na su 50 aña cu e tin talento. Pa su gran sorpresa y di su famia, e ta hopi bon den esaki tambe. Como cu e gusta musica, e ta gusta decora su canvas cu potretnan di artistanan pinta den acrylic. Su preferencia ta acrylic ya cu e clima di Aruba ta haci cu e ta tuma mucho tempo riba un pintura keda cla si e uza pintura di zeta. Pintamento ta dune trankilidad y e ta gusta wak su creacion bira un realidad.
Sr. Van den Heuvel ta traha su propio canvasnan y e gusta termina su obranan den 2 siman. Su prome stap ta escohe e colornan cu e kier pa resalta den e obra. Despues di esey e ta traha riba e detayenan cu e tono di e colornan y e ta finalisa door di pone vernis riba dje pa haci esaki uno duradero. Den 3 aña di tempo e la completa casi 70 obra y mayoria no ta pa wordo bendi pasobra e ta balora nan mucho hopi. E sa haci algun obra si a base di contract pero mayoria bes ta pa su pasion di pintamento. E gusta Aruba y su scenarionan historico y a pinta diferente obra di cayanan di Aruba den añanan 50 por ehempel.
KvK ta gradici sr. Peter van den Heuvel pa acepta e invitacion y exhibi su obra di arte den e edificio di KvK. Un invitacion cordial ta bay pa un y tur pa pasa libremente durante orario di oficina, di dialuna pa diabierna, entre 8:00 AM y 4:30 PM pa admira e diferente obranan di arte. Alabes KvK ta invita un y tur pa bishita e apertura di e exposicion. Esnan interesa pa haya mas informacion tocante e posibilidad pa expone nan obra na KvK por manda un e-mail pa: businessinfo@arubachamber.com of yama na 582-1566 ext. 27/42.
Aruba, 12 di november 2018
Camara di Comercio y Industria (KvK)


c: text/html

text:
43-2019 – En conexion cu brinda conseho na parlamento pa proteha nos gremio: Ley nobo di Serlimar lo afecta KvK su registro di negoshi
Oranjestad – Diahuebs 19 di september directiva di Camara di Comercio y Industria di Aruba (KvK) a tene un reunion cu miembronan di comision di Staten encarga cu finansas, asuntonan economico y organizacion gubernamental (Statencommissie Financiën, Economische Zaken en Overheidsorganisatie). Den e reunion a elabora riba diferente punto cu KvK a trece dilanti encuanto e concepto di e Landsverordening di Serlimar y maneho di desperdicio. KvK a expresa na e miembronan di parlamento presente su preocupacionnan, preguntanan y sugerencianan riba e wetsontwerp aki. E reunion tabata fructifero caminda por a papia habri riba e tema y KvK ta gradici e comision pa e reunion.
Den e reunion KvK a trece varios punto dilanti y alabes a substancia esakinan cu splicacion extenso. Puntonan cu KvK a presenta ta pa haya claridad riba e rol cu Serlimar lo tin pa loke ta colecta desperdicio y si tin cierto exclusividad den recohe y procesa desperdicio. KvK a indica cu mester ta mas specifico riba cierto definicionnan cu ta wordo menciona den e concepto pa asina no perhudica negoshinan cu ta registra na KvK. KvK a indica no ta husto pa cobra e comerciante 300 Florin pa aña sin tene cuenta e cantidad di sushi cu cada negoshi ta produci relativamente na e tamaño y tipo di negoshi. E ta bira tambe un gasto extra pa e comerciante cu ya caba ta purba sobrevivi cu e gastonan halto pa haci negoshi. KvK ta teme cu mas negoshi lo haya na forsa pa termina y ta mira cu e ta stimula e circuito di negoshinan ilegal. E tarifanan den e proposicion ta basa riba normanan di Banco Mundial pero mester tene na cuenta pa ahusta esaki segun nos situacion pa loke ta por ehempel salario netto y otro factornan cu tin impacto riba impuesto. KvK a haci algun pregunta tambe pa loke ta e tarifa y e impacto cu esaki tin riba e sector di turismo. Esaki tin cu bay den un forma husto caminda no ta perhudica e sector y crea mas gasto. KvK a brinda e sugerencia pa calcula y cobra e gastonan na frontera riba e importacion. A base di loke Serlimar tin cu haya como ingreso ta calcula e percentahe cu ta cobra pa importacion na frontera pa cubri gastonan di Serlimar. Di e forma aki ta genera e fondo pa Serlimar por cumpli cu su tareanan di recohe y procesa desperdicio. KvK a menciona tambe cu gobierno mester keda habri y cu un incinerator no ta e unico opcion pa procesa sushi. Mester evalua hopi bon cua ta e miho solucion y kico e ta costa Aruba.
Un punto importante pa KvK ta cu e cobransa pa recoge sushi mester keda husto den e sentido cu esun cu ta crea mas desperdicio tin cu paga mas pa cubri e gastonan. Tampoco por ta asina cu ta cobra mas di un biaha pa recoge e mesun sushi. Door cu na Aruba no tin ley di competencia, KvK ta questiona si Serlimar lo haya un posicion di luho ya cu a base di loke ta indica den e diseño di ley e ta haci hopi dificil pa otro companianan drenta den e mercado y por competi riba e parti di procesa desperdicio.
KvK a haci uso di e oportunidad pa comparti su pensamento y solucionnan riba otro punto importante cu ta parti di e reforma fiscal. KvK a trece dilanti e propuesta pa bin cu cambio di ley di BBO pa esaki funciona sin un structura di impuesto acumulativo (tax on tax). Ademas ta conseha pa cobra un solo tarifa fiho y menciona esaki riba e factura. Tur e gremionan comercial ta para tras esaki y ta considera esaki un bon solucion pa wordo inclui den e reforma fiscal.
KvK kier gradici e comision y tur esnan presente. Miembronan di comision a duna indicacion di ta aprecia e aporta di KvK pa cu e reforma fiscal. KvK ta spera di por sigui duna conseho y cu via e reunionnan transparente por yega na fomula un bon reforma fiscal.
Aruba, 23 september 2019
Camara di Comercio y Industria (KvK)Scroll To Top

robotstxt: allowed

filter: keep


text:
Justitiële Jeugd Inrichting Curaçao (JJIC) ta tuma medida relashoná ku CORONAVIRUS (COVID-19)
Justitiële Jeugd Inrichting Curaçao (JJIC) ta tuma medida relashoná ku CORONAVIRUS (COVID-19)
Geplaatst op 16 March 2020 dor di Ministerio Hustisia
Pa medio di e komunikado akí JJIC ta partisipá lo siguiente.
Mirando ku nos pais tambe tin persona ku Corona Virus i pa tuma prekoushon pa nos muchanan den e instituto, gerensia ta obligá di tuma algun medida pa evitá ku esaki por afektá nos muchanan. Den e kaso akí prevenshon ta prioridat pa Gerensia.
Pa minimalisá e riesgonan, JJIC ta tuma e siguiente medidanan. Entrante mañan djamars 17 di mart 2020 te ku dia 5 di aprel 2020:
- Ta pone un paro na presensia di stazjèr ku ta praktiká na JJIC, i si ta posibel, lo laga nan traha for di kas.
- Ta posponé estudio di Beibel pa e siguiente simannan.
- Ta kanselá tur aktividat deportivo pafó di JJIC organisá pa FDDK.
- Den e próksimo simannan ningun mucha lo no por bai kas òf haña bishita di nan mayornan.
Pa remediá e echo ku no por haña bishita ni bai kas, JJIC lo permití kada mucha:
- Yamada di video 1 biaha pa siman ku mayor,
- yamada telefóniko 2 biaha pa siman.
Konsiderando ku ta un situashon di emergensia, i ku no ta falta di e muchanan, ta para aktividatnan akí.
Gerensia ta pidi komprenshon pa e kambionan i lo sigui duna informashon durante di e dianan ku ta sigui.


text:
Riba 7 febrüari 1951, 70 aña pasá, Gobernadó Leonard Peters den un reunion èkstraordinario di Staten a bisa:”Een nieuw tijdperk is thans voor de Nederlandse Antillen ingegaan [waarbij] de volle verantwoordelijkheid voor het inwendig bestuur naar U leden van de Staten wordt verplaatst. Van zijn eerste daden af [..] is straks de Regeringsraad van de Nederlandse Antillen aan U verantwoording schuldig”.
Ku esaki nos outonomia interno a bira un hecho. Ku esaki tambe a hasi posibel pa tene e promé elekshon pa Konseho Insular ku a tuma lugá riba 4 yüni 1951. Promé ku esei, riba 14 mart 1951, Eilandenregeling Nederlandse Antillen (ERNA) ta drenta na vigor pa regla desentralisashon di Antia Hulandes i repartí tareanan di gobernashon sentral (Regeringsraad) i gobernashon insular.
Ta un lástima ku hendenan ta keda ripití ku outonomia a keda introdusí na momentu ku Staüt a drenta na vigor riba 29 desèmber 1954. Statüt ta regla relashonnan den Reino, pero a bin después di Interimregeling.
Interimregeling (IR) tambe a trese un kambio grandi den balansa di poder entre di e islanan. Promé ku IR e repartishon/konstelashon di Staten di Antia Hulandes tabata 8 pa Kòrsou, 8 pa Aruba 2 pa Boneiru, 1 pa Saba, 1 pa Statia i 1 pa St Maarten. Ku introdukshon di IR e repartishon/konstelashon a bira: 12 pa Kòrsou, 8 pa Aruba, 1 pa Boneiru i 1 pa Islanan Ariba.
IR ku por sierto tabata e nòmber nobo pa nos konstitushon, a introdusí pa promé biaha un poder ehekutivo ku responsabilidat ministerial, esta Regeringsraad. Mr. dr. Moises Frumencio da Costa Gomez (Dòktor) tabata e promé Presidente di Regeringsraad, ku otro palabra e promé Minister Presidènt di nos pais. Promé ku Regeringsraad nos a konosé di 1949-1951 un total di 4 Colleges van Algemeen Bestuur.
Dòktor komo representante di Curaçaosche Roomsch Katholieke Partij i alabes representante di Gebiedsdeel Curaçao na Ulanda despues di guera, tabata instumental pa yega na IR.
Willemstad, Kòrsou
Historia di Nos Emansipashon Polítiko, Rosaria, A.D, 2007; Foto: Archivo Nashonal


text:
Diaranson den careda di 9’or y 15 presencia di Polis a wordo pidi, durante un wega di futbol, n’e veld di Centro di Bario Dakota. Pa motibo di mandamento di banda baranca riba algun hungador di futbol y cometiendo destruccion na varios auto.
N’e sitio nan a bin compronde cu un grupo di hoben conoci pa Polis, enberdad a yegada n’e veld, e hobennan a yega na den un pickup Mitsubishi shinishi cu preto y tambe riba dos scooter sin plaachi number.
Nan a cuminsa manda e hungadornan riba veld cu baranca, den e mandamento di piedra, un di e hobennan aki lo a comete destruccion na un auto of mas auto.
Segun un of mas testigo un di e hobennan te hasta a saca un arma di candela mustra nan. E personanan n’e sitio a splica Polis cua t’e hoben cu a comete e destrucion, tabata trata di un conocido di Polis. Polisnan n’e sitio a pidi pa refuerso di un patruya mas p’asina nan bay n’e cas di e sospechoso.
Despues di un rato Polis a yega n’e cas di e hoben den Pindastraat. Den cura di e cas, nan a bin topa cu e pickup staciona den e cura di e cas.
E Polisnan a trata pa mira si e hoben boluntariamente lo sali for di e cas, pero sin resultado. Polis a rondona e area por completo pa evita cu e hoben lo por huy.
Despues di un rato e patruyanan cu tabata n’e sitio, a sigui nan caminda.


text:
ORANJESTAD — E conflicto entre minister di Turismo Otmar Oduber y e organisacion di hotelnan Ahata pa loke ta un ley nobo cu lo limita e cantidad di hotelnan all-inclusive na Aruba a yega na un climax awor cu Ahata no ta parti mas di e hunta di directiva di Aruba Tourism Authority (ATA).
Minister Oduber kier introduci un ley nobo cu den cual ta impedi hotelnan pa cambia pa un sistema all-inclusive of pa bende na operadornan cu ta uza e sistema aki. ATA ta sostene e idea aki. Aruba Hotel and Tourism Association, cu ta representa casi tur hotel na Aruba y cu segun legislacion semper mester tin tres miembro den e hunta di directiva di ATA, no ta di acuerdo cu e ley sinembargo. Durante ultimo simannan minister Oduber y Ahata a debati den sala di reunion y via avisonan den medionan local riba e topico aki. Djaweps e tres miembronan di Ahata den e hunta di directiva di ATA a entrega nan retiro.
Ahata
Oficialmente no tin ningun declaracion di parti di Ahata na unda ta duna un motibo pa esaki. James Hepple, director di Ahata a duna di conoce na Red Caribense cu e no por bisa nada pa motibo di un acuerdo di confidencialidad. ATA su directora Ronella Tjin Asjoe-Croes a declara ayera den un conferencia di prensa cu e motibo sigur no por ta pasobra lo tin mal maneho den ATA. Presidente di e hunta, Jossy Laclé a duna di conoce awemainta cu e tampoco sa pakico e tres miembronan representando Ahata a tuma nan decision.
E ta spera mescos cu Tjin Asjoe-Croes cu Ahata apunta candidatonan nobo pa e hunta. Partner di Red Caribense Noticia Cla sinembargo a publica djabièrnè cu, segun fuentenan cu kier a keda anonimo pa motibo di acuerdonan di confidencialidad, Ahata no ta nada contento cu maneho di ATA ultimamente. Entre otro, decisionnan lo a wordo tuma sin nan consulta. Awe mainta, minister Oduber no kier a reacciona riba esaki, bisando cu ta trata di fuentenan no confirma.
Eman ta sostene Oduber
Prome minister Mike Eman mientras tanto tambe a tuma su posicion den e conflicto aki. Durante un conferencia di prensa e mandatario a duna di conoce cu gobierno di Aruba ta sostene minister di Turismo y e ley nobo di all-inclusive. Segun e prome minister interes general di Aruba ta riba balansa akinan. Hotelnan all-inclusive na unda turistanan no ta sali for di e propiedad pa explora e resto di e isla no ta duna beneficio na tur esnan cu ta depende di e sector turistico.
Autor: Ariën Rasmijn


text:
Oranjestad- Rotaract Club of Aruba ta organisando su proyecto anual di ‘Back to School’ desde e inicio di e club na 1991. Tur aña miembro y boluntarionan di Rotaract ta colecta articulonan di scol durante un periodo di paar di weekend. Tur articulo colecta ta wordo parti na varios muchanan di famia cu menos recurso pa asina percura cu nan tambe ta cuminsa un aña escolar bon prepara. Durante e mainta di 12 di augustus, miembro y boluntarionan a pasa busca 39 mucha den diferente districto pa asina pasa un mainta placentero na Neptali Park y unda nan a ricibi nan tas di scol yena cu tur loke nan lo mester.
E proyecto ta enfoca pa ofrece e muchanan un dia educativo pero tambe recreativo hunto cu miembro y boluntarionan di Rotaract. E aña aki a tene un actividad di obra di man cu ta enfoca riba “recycling.” Bou guia di artista local Romelinda Maldonado, e muchanan entre 4 y 12 aña di edad por a traha un ‘wind chime’, ‘bird feeder’ of pochi mata for di materialnan recycla. Alabes, e muchanan tabata por a hunga y pasa un mainta ameno den Dino Jump. Y sigur no por lubida e gran ‘Dance-off’ cu tabata tin!
Un parti grandi di e proyecto aki ta e gran trabou di e miembro y boluntarionan cu a colecta y prepara mas e 46 tasnan pa e muchanan. Cada mucha presente a ricibi un tas yena cu articulonan pa scol y tambe short, uniform y keds pa nan cuminsa nan aña escolar exitoso.
Adicionalmente, cu e donacion ricibi di e clientenan di Dyon Center y nos sponsors, Rotaract a logra traha 54 pakete extra cu a wordo reparti bou di otro muchanan den necesidad. Den e tasnan aki tambe tin articulonan di scol pa asegura un bon comienso di e aña escolar.
Rotaract Club of Aruba kier gradici tur miembro, boluntario y sponsor cu a aporta na e proyecto aki. Un danki ta bay na tur cliente di Dyon Center cu a yuda aporta e proyecto aki. No por lubida pa gradici Compra N.V. cu a yuda nos cu nan famoso weganan y Dino Jump. Rotaract Club of Aruba kier gradici Kiwanis Aruba pa e gran coperacion ricibi y facilidad cu nan a pone disponibel pa nos e dia aki. Un danki tambe na Jack’s Cafe cu a prepara un dushi desayuno pa e muchanan e mainta aki y tambe na Dominos cu a sponsor e lunch. Nos kier a gradici Zyon cu a bini y duna un presentacion pa e muchanan cu a disfruta di esaki y canta hunto cune. Alaves un danki na MIGÉ Music Entertainment cu a provide entertainment y sound pa e evento.
Un danki special na Rotary Club of Aruba; Compra; Disney Recreation; Domino’s; Dyon Center; Fantastic Gardens; Guardian Group; Jolley Holding (De Wit/ Van Dorp); Manrique Capriles; My Computer; Neptali Park; PwC Aruba; Romar Trading; y Superfood pa nan contribucion y ayudo pa hasi e proyecto aki un bes mas un exito!


text:
KRALENDIJK – Un konekshon aéreo ku region ta di importansha vital pa Boneiru. Sin un konekshon asina Boneiru ta keda isolá i un parti di e turistanan lo no bini. Awor ku e krísis na InselAir a tochi fondo ora ku a tene un gran parti di e flota abou, na Boneiru e gritu pa un propio solushon ta krese. E isla ta mas ku hartá di e retrasonan i kanselashonnan.
Bonaire Business & Employers Association (BBE) a bini ku e proposishon di mas konkreto: lanta un komishon hanchu pa riba término di mas kòrtiku posibel solushoná e problemanan: ‘mihó ayera ku awe’. Entretantu tantu MPB komo partido di oposishon PDB a brasa e idea.
Yamada urgente
Reino i gobièrnu lokal mester tuma akshon, e direktiva di BBE ta bisa den un ‘yamada urgente’ na tantu mandatario lokal komo di Den Haag, tres ministerio i e instanshanan konserní na Boneiru.
Awor mester tuma akshon lihé, presidente Anja Romeijnders ta bisa. “Kada be nos a trese e problema dilanti. Awor porfin mester bini un bon solushon. Nos a manda nos karta tambe pa dos funshonario haltu di maneho di aviashon di Ministerio di Infrastruktura i Medio Ambiente. Nan tin konosementu di aeropuertonan manera Schiphol, Lelystad i Eelde. Nos ta spera ku nan por yuda nos riba término kòrtiku.”
MPB komo partido di oposishon aña pasá a atvertí kaba. Awor ku e partido ta den koalishon, Milena Silberie na nòmber di e frakshon ta pidi pa den tres siman forma un komishon ku ekspertonan di turismo i aviashon i preferiblemente un eksperto finansiero tambe. Nan mester bini ku un plan pa término kòrtiku den dos luna i di término largu den ocho luna.
Ménos turista
“Mester tin un konekshon konfiabel pero seif tambe”, asina Romeijnders, ku ta referí na e señalnan di mal mantenshon na InselAir,a bisa. “E konekshon entre islanan ABC pa Boneiru ta esun di mas importante. Hopi turista ta skohe pa bai Boneiru via Kòrsou i Aruba na lugá di direktamente. E turistanan ei nos ta pèrdiendo mas i mas pa motibu di retraso i kanselashon.”
No ta ekskluí lantamentu di un propio kompania. “Ounke esaki lo no por kubri e gastunan mésora, nos por wak si. Gobièrnu por koperá ku un garantia.” Reino tambe tin un responsabilidat den esaki. “Meskos ku Kòrsou ku ta bisa awor ku InselAir ta den interes di e pais.”
Partido di oposishon PDB ta haña ku Bestuurscollege ta traha muchu slo. “Lanta fo’i soño i hasi algu”, èks diputado Clark Abraham ta bisa. BC anteriormente kaba a bisa ku nan ta buska ku tin alternativo pa Insel Air, pero nan no a presentá nada konkreto ainda.
Outor Gijs van den Heuvel


text:
Ricky Martin
Enrique Martín Morales [1]miho conoci como Ricky Martin ta un cantante di Puerto Rico y actor cu a logra prominencia, prome miembro di e banda Menudo, djey na aña 1991 el a bay como solo-artist. Durante su carera el a bende mas cu 60 miyon album mundial.[2] E ta e fundado di Ricky Martín Foundation (den Spaño: Fundación Ricky Martin) un organisacion no-comercial cu t'ey pa yuda esnan den necesidad.
Bida[editá | editá fuente]
El a nace riba 24 di december 1971 na San Juan, Puerto Rico yiu di Nereida Morales, un accountant, Enrique Martín Negroni un psicologo. Su mayornan a divorcia ora e tawatin 2 aña; su tata a bolbe casa. Martin tin dos ruman homber di parti mama, Fernando y Ángel Fernández.E tin dos ruman homber parti tata Eric and Daniel Martín y un ruman muhe parti tata, Vanessa Martín.[3] El a crece den un cas Catolico y e tawata un mucha di altar, cu ta un asistente di clero durante e sirbishi di misa, te el a stop y join e banda Menudo.[4] E tin antecedente Italion y Spaño-Catalan como su paterno bisawelo cu a nace na (Rogliano, Cap Corse, Corsica) y Vilanova i la Geltrú, Catalonia, Spaña.[5][6]
Carera[editá | editá fuente]
Ricky Martin a haya su fama como miembro di banda Latino, Menudo, despues cu na aña 1990 el dicidi di bay solo. Nan ta consider'e un artista grandi den e mundo di Latin pop y ta considera cu el a yuda habri pa otro cantante Latino Americano. Nan a nomin'e un di e Most Beautiful People in the World door e revista People y su revista ruman People en Español den aña 2000 y 2006.
Referencia[editá | editá fuente]
- ↑ ^ Erlewine, Stephen Thomas. "Ricky Martin - Biography". Allmusic. Retrieved 2009-04-08.
- ↑ ^ "Fans shriek as Ricky Martin gets his star". MSNBC. 2007-10-16.
- ↑ Celebritywonder profile
- ↑ He worked on commercials since the age of 7 The Rolling Stone Interview: Ricky Martin
- ↑ http://familytreemaker.genealogy.com/users/m/o/n/Jaime-Montilla/WEBSITE-0001/UHP-0857.html
- ↑ [[1]] |title=familytreemaker.genealogy; Antonio Francisco Negroni |publisher=Familytreemaker.genealogy.com |date=1996-08-15 |accessdate=2010-02-15}}


text:
Oranjestad-Tin hende cu na momento cu nan haya puesto, nan cabes ta susha completamente. Un di nan lamentablemente ta Jeffrey Kelly, un politico cu tabata mustra masha prometedor, pero cu a subi e riba lista di AVP y a saca apenas 97 voto. Tin 10 hende mas riba e lista di AVP cu a haya mas voto cune, pero mester sinta un banda warda, pasobra Kelly cu su 97 votos a logra drenta parlamento.
Un di nan sigur ta Alan Howell, cu a saca 422 votos, 4 biaha mas hopi cu kelly, y mas cu practicamente TUR otro parlamentario den partido AVP. Pero pa motibo cu lider di AVP Mike Eman no tabata tin tanto confiansa den dje, a hal’e na e penultimo lugar, y asina Howell awor mester sinta un banda manera coordinador di minister, en bes di representa su 422 votos. E mester sinta mira con otronan cu hopi menos voto cun’e, ta hasiendo un trabou poder y bergonsoso den parlamento.
Prome cu ela drenta den politica, Kelly tabata un docente, y a demostra interes pa ensenjansa. Sinembargo, desde cu el’a drenta den politica, ela lubida tur esey. E ta asisti na tur recepcion, e ta fiesta na grandi, y a lubida pakiko e ta den parlamento. Lubida totalmente tocante tur e problemanan den ensenjansa. Apenas bo ta tende su bos, y si bo tende mes, ta pa sconde e faltanan grave di su gobierno riba tereno di ensejansa.
Acaso Jeffrey Kelly no ta corda con den mal estado su scol tabata pasobra ministernan di ensenjansa di ultimo 10 anjanan a neglisha estado di mantencion di scolnan? Y unda e scol ey ta awor? Dicon Jeffrey Kelly no ta cuestiona esey?
Acaso Jeffrey Kelly a lubida den ki circumstancianan dificil docentenan mester traha na Aruba? berdad awo cu e ta sinta den airco henter dia cu bachi bisti, el’a lubida esaki asina liher? Dicon e no ta sali na defensa di docentenan?
Acaso Jeffrey Kelly a lubida cu muchanan no tin materialnan adecua pa por haya les? Dicon e no ta cuestiona e despilfaro di placa di su gobierno na fiesta y luho, pero ta neglisha di cumpra bukinan nobo pa muchanan di scol?
E contesta ta pasobra Jeffrey kelly ta mucho ocupa ta biba bida di Besaril. Pesey e no tin tempo pa duna atencion na ensenjansa. Pasobra Jeffrey Kelly a bira marioneta di Mike Eman pa lastra hende den lodo, esey AVP ta bon den dje. Mas lodo nan tira, menos hende ta papia di nan propio escandalonan. Cu por cierto, Jeffrey Kelly no mester lubida cu e mes tin un kashi yen di escandalo cu MEP por saca ki ora cu e kier. Pero MEP no ta hasi’e, pasobra MEP ta consisti di hende drechi. No manera AVP.
Pesey, un conseho na Jeffrey Kelly, en bes di cuestiona Besaril, bai traha pa pueblo. Pueblo ta pagabo pa bo mehora e calidad di ensenjansa, y tin hopi trabou pa hasi eynan.


text:
WILLEMSTAD – For di 14 di ougùstùs 2020 Edelmir Stokkel a bira e komandante nobo riba e cutter Jaguar di Wardakosta na Kòrsou. Stokkel ta e promé yu di Kòrsou ku lo nabega komo komandante riba e cutter Jaguar. Stokkel a kuminsa su karera na Wardakosta na momentu ku Milisia Antiano (awendia Milisia di Karibe) a traslad’é pa Wardakosta. Na Wardakosta e la kuminsa komo “vlootoperator” abordo di e P-boot i e botonan “inshore”. Ora a introdusí e cutternan na Wardakosta e la subi abordo di cutter Jaguar komo “matroos”. Na 2003 Stokkel a biaha pa St. Maarten kaminda e la traha komo “chefdek” na bordo di e cutter Poema di St. Maarten. Na 2010 e la regresá bèk Kòrsou den e funkshon di “2de wachtofficier” i despues di algun aña komo “1ste wachtofficier” riba e cutter. Na diferente okashon e tabata biaha pa St. Maarten pa traha komo “1ste wachtofficier” riba e cutter Poema, pa Stokkel St. Maarten ta su di dos kas.
Edelmir Stokkel ta tuma e mando di e cutter for di señor Van Roosmalen. Van Roosmalen tabata e komandante riba Jaguar entre 2017-2020 i e ta bai pa un otro reto nobo den Wardakosta. Durante e seremonia di traspaso di komando Van Roosmalen a gradisí e tim di Jaguar pa e bunita tempu trahando ku nan riba e cutter di Wardakosta. E la desea Stokkel i su tim hopi eksito. Den e spich di direktor di Wardakosta saliente, Peter Jan de Vin e la bisa: “esaki ta mi último dia ofisial komo direktor di Wardakosta di Karibe, pami ta un honor kumi por asistí na e seremonia di traspaso di komando aki pa Stokkel, un yu di Kòrsou ku ta tuma e komando di e cutter Jaguar. Mashá pabien Stokkel i hopi eksito. Jaguar tabata e último cutter ku tabatin un komandante hulandes ta nabegá. Riba e otro dos cutternan kual ta Panter na Aruba i Poema na St. Maarten, tin Arubiano ta nabegá. “Van Roosmalen, danki pabo trabou riba Jaguar. Den bo funkshon nobo abo ta bai skibi hopi plan, rapòrt i otro dokumentonan. Loke bo ta bai hasi ta di importansia pa Wardakosta. Mi ta desea bo hopi eksito kubo funkshon nobo”; asina Peter Jan de Vin, direktor di Wardakosta di Karibe saliente a terminá su spich.
Stokkel a desaroya su mes último añanan den e organisashon di Wardakosta, dediká hopi tempu na bukinan di estudio i bringa pa e logra haña e funkshon di komandante di cutter.”Mi a logra e reto aki dor di kai, lanta, para i sigui. Pami awe ta un honor kumi por tuma e komando di Jaguar”; asina Stokkel e komandante nobo riba cutter Jaguar a bisa den su spich durante e seremonia.
NIEUWE COMMANDANT OP CUTTER JAGUAR
WILLEMSTAD – Vanaf 14 augustus 2020 is de heer Stokkel de nieuwe commandant op de cutter Jaguar van de Kustwacht. Stokkel is de eerste Curaçaoënaar die als commandant op de Jaguar gaat varen. Stokkel begon zijn carrière bij de Kustwacht nadat hij van de Antilliaanse militie (tegenwoordig Caribische Militie) naar de Kustwacht werd overgeplaatst. Hij begon als vlootoperator aan boord van de P-boot en de inshore vaartuigen. Bij het introduceren van de cutter stapte hij als matroos aan boord van de cutter Jaguar. In 2003 is hij voor drie jaar als assistent chefdek aan boord van de cutter Poema in St. Maarten geplaatst. In 2010 keerde hij terug naar Curaçao en kwam hij weer op de cutter Jaguar in de functie van 2de wachtofficier en een aantal jaren later werd hij 1ste wachtofficier. Hij vloog regelmatig naar St. Maarten om ook daar als 1ste wachtofficier op de Poema te varen, voor Stokkel is St. Maarten zijn tweede thuis.
De heer Stokkel neemt de leiding over van de heer Van Roosmalen, Van Roosmalen was tussen 2017-2020 commandant op de cutter Jaguar. Van Roosmalen gaat een andere uitdaging aan binnen de Kustwacht. Tijdens de ceremonie bedankte Van Roosmalen de Jaguar crew voor de mooie samenwerking en wenste Stokkel en het team veel succes samen. In de speech van de vertrekkend directeur van de Kustwacht P.J. de Vin zei hij: “dit is mijn laatste officiële werkdag als directeur van de Kustwacht Caribisch Gebied. Ik vind het mooi dat ik dit nog kan meemaken, een Curaçaoënaar die de commando van de cutter Jaguar overneemt. Mashá pabien Stokkel en veel succes. De Jaguar was de laatste cutter met nog een Nederlandse commandant. Op de andere twee kustwachtcutters varen Arubaanse commandanten. “Van Roosmalen bedankt voor wat je allemaal hebt gedaan. Jij gaat nu dikke pakken papier schrijven en wat jij gaat doen is ook heel belangrijk voor de Kustwacht. Van Roosmalen ik wens jou ook veel succes”; aldus directeur van de Kustwacht P.J. de Vin.
Stokkel is een kustwachter in hart en nieren. Hij heeft zich ontwikkeld binnen de organisatie, in vele studieboeken gedoken en echt voor deze functie geknokt. “Ik heb met vallen en opstaan dit bereikt. Het is voor mij een grote eer om de commando van de Jaguar over te nemen”: aldus Stokkel, de nieuwe commandant van de cutter Jaguar op Curaçao.


text:
Den e ultimo dia di e caso contra Paul Croes pa investigacion IBiS e exminister di Gabinete Mike Eman II a admiti di a comete fout y a tuma mal decisionnan.
Anteriormente Procurador General durante su rekisitorio a bisa cu no mester tene ningun contemplacion cu Paul Croes. Esaki el a bisa pasobra pa PG a keda comproba cu el a saca placa for di un grupo vulnerable di personanan cu a bandona nan pais pa busca un miho porvenir na Aruba. Y hustamente e hendenan aki ta esnan cu a bira su victima. P’esey tambe el a pidi pa na momento cu Hof ratifica sentencia di prome instancia, duna un ordo di detencion mesora.
Tambe PG a pidi pa impone un castigo, ademas di prison, cu durante 9 aña e no por participa como candidato den eleccion. Paul Croes sinembargo a expresa cu e no ta interesa mas pa keda den politica, a pesar cu esey ta loke el a studia.
Na final di tratamento di su caso el a pidi pa tene consideracion cu tur loke su Abogado a trece dilanti y e hecho cu el a wordo trata di un forma inhumano durante e 80 dianan di su detencion.
E caso lo sigui dia 21 di September cu e ultimo parti di su casa, Melony Croes Paesch, cu ta e acusacion di labameto di placa. Y na final ta sera tratamento di e caso pa despues dicta sentencia den tres siman di tempo, of mas tempran.


text:
Dicon APFA no ta informa su participantenan di nan plannan pa inverti den algo?
E ehecucion di e maneho di inversion y e plan di inversion ta e responsabilidad di directiva di APFA y esaki ta aproba door di e Hunta di Supervision.
Fuera di esaki nos ta bou supervision di Banco Central di Aruba. E no ta bay funciona pa informa e participantenan di proposicion individual di inversion. Sinembargo, nos ta mas transparente posibel, door di informa ampliamente di nos maneho di inversion y tambe tene nos participantenan na haltura di e resultadonan cu nos logra.


text:
WILLEMSTAD – Denter di un luna ta bai ofresé na Staten e Ordenansa Insular Promoshon di Orden Públiko i Protekshon di Komunidat (OIPOPPK), ku ta inkluí Lei di Tiramentu Ilegal di Sushi . “E ministerionan konserní a traha un lei nobo. Ta un proposishon di urgensha ke men e lei por bira aktivo atrobe den algun luna, en todo kaso den seis luna”, José Sillié, hurista na ministerio di Hustisia, ta konta.
E lei ta un bònder di lei riba tereno di Orden Públiko i protekshon di komunidat. “E lei aki tabata eksistí kaba promé ku 10-10-’10, pero mester a skibié di nobo pa Pais Kòrsou.”
Komo ku e lei tabata inaktivo tur hende por a basha sushi riba kaya sin sankshon. Selikor anteriormente kaba a bisa ku tabata un trabou di pi’e palu. “Nos tin tres dòmtrùk ku diariamente ta hisa sushi ilegal, ma despues di poko ora ta yen di sushi atrobe. Sin e lei aki ta un trabou irealisabel pa tuma akshon efikasmente”, manager di Operations John Cijntje ta deklará. E lei ta perkurá pa ora gara hende ku tira sushi ilegal òf si mira nan hasi esaki riba ‘social media’ por klap nan un but. Despues di 10-10-’10 Ministerio Públiko no a haña niun prosès verbal pa motibu di tiramentu ilegal di sushi.
Sushamentu di zeta
E sushamentu ku zeta tambe ta den e lei di OIPOPPK. Tiramentu di zeta na laman ta kai bou di un otro lei. “Esaki ta kai bou di e tratado MARPOL”, hurista na Wardakosta Cynthia de Veere ta bisa. “Esaki ta parti di e landsverordening i no tin nada di hasi ku e lei di OIPOPPK. Wardakosta por aktua i semper a aktua den kaso di bashamentu ilegal di zeta, sea si ta for di un barku of na tera.”
Mas lei
Banda di tiramentu ilegal di sushi a inkorporá desena di lei den e lei OIPOPPK. “Un ehèmpel ta propaganda kantu di kaminda.”, un trahadó na polis, Rodney Manbré, ta konta. “Tur kaminda kant’í Schottegatweg tin bòrchi di propaganda, pero bon mirá esaki no ta pèrmití niun ora so. Tampoko no ta pèrmití pa bende korant kant’í kaminda, pero tur e kosnan aki a tolerá último añanan, pasobra nos no por a duna but.”
Otro lei den OIPOPPK ta prostitushon, bashamentu ilegal di ekskrementu, molèster di boroto, protekshon di animal, propaganda polítiko i trafikashon di koper. “Espesialmente e bendementu di koper a bira un problema grandi”, hurista Sillié ta sigui konta. “Koper ta trese hopi plaka pa enkubridó, ta p’esei mas i mas tin hòrtamentu di waya di koriente.” Pa motibu di hòrtamentu di waya koriente por bai oranan largu den un bario. Hopi be ta te manisé meinta Aqualectra por solushoná e problema.
Promé paso
E lei OIPOPPK ta kai bou di e ministerionan di Hustisia, Asuntunan General, Transpòrt i Planifikashon Espasial i Salubridat, Medio Ambiente i Naturalesa. A skibi e lei di nobo, oument’é i adapt’é, den deliberashon ku e kuater ministerionan. “A pone e promé paso i fin di aprel kuminsamentu di mei ta present’é na Staten. Kaba tur ministerio mester revisá i aprobá e lei pa despues e bai pa gobernador. Ta di spera ku aki seis luna por buta sankshon atrobe”, segun Sillié.
Outor: Elisa Koek


text:
DEN HAAG – E rapides ku Hulanda ke pa reforma na Aruba, Kòrsou i Sint Maarten pa nan por haña fiansa di emergensia ta ‘muchu grandi’. Esei e ministernan plenipotensiario di Aruba, Kòrsou i Sint Maarten ta bisa despues di Konseho di minister di Reino.
E krísis mundial di corona a destruí e ekonomia di e paisnan karibense kompletamente. Espesialmente pasobra turismo a kai afó, e islanan ta kompletamente dependiente di fiansa di emergensia di Den Haag.
Por ehèmpel Aruba, Kòrsou i Sint Maarten mester ekonomisá riba ámtenar i e gastunan di penshun pa haña e fiansa. Nan ta avisá djabièrnè ku e preshon pa pasa e reformashonnan ‘den un luna di tempu’ no ta realista.
Mester deliberá ku sindikato mas lihé
Nan lo no tin e kapasidat, pasobra e ekspertonan ta tratando e krísis di corona. Ademas no por kòrta sin mas den e salarionan i kondishonnan di labor sin papia ku e sindikatonan promé, minister plenipotensiario di Kòrsou Anthony Begina ta bisa. “Nan Hulanda nunka esaki lo no por a sosodé.”
“Tòg e situashon na Hulanda ta diferente si, nos no ta pidi otro pais pa ayudo finansiero”, Knops ta bisa. E ta spera ku e Yunan di Kòrsou ku un cao lo mustra ‘mas solidaridat’ ku esnan sin trabou. Segun e sekretario di estado Aruba a mustra ku ‘ta posibel’ pa bini kla ku e sindikatonan rápidamente.
Den Haag ta pone mas eksigensia
Djabièrnè tin un konseho di minister di Reino èkstra tokante e di tres fiansa di emergensia. A saka un 350 mion di euro kaba na sosten di presupuesto. “Si e ekonmia no drecha mas lihé e suma ei por subi te un miar”, Knops te bisa.
DTa e ekspektativa ku gobièrnu hulandes – ku sosten di Tweede Kamer – ta bini ku mas i mas kondishon. Segun Knops lo no ta ‘kondishon straño’. “Nos ta pidi e paisnan di hasi kos ku nan no a hasi e último añanan. Nan ta pidi sentenar di mion di nos awor anto e ora ei bo no por bisa te aki dies aña : boso kisas por a reformá?”
E situashon ta diferente pa kada isla
“Ainda nos no a risibí dokumento tokante e kondishonnan nobo”, René Violenus di Sint Maarten ta bisa. “E sekretario di estado a primintí ku esaki lo sosodé djaluna. Mi ta spera pasobra nos ta warda for di siman pasá.
E minister plenipotensiario di Aruba ta mustra ku e situashon ta diferente pa kada isla i e ke pa Hulanda tene kuenta ku esaki.


text:
DEN HAAG – Minister Ronald Plasterk (Asuntunan Interior i Relashonnan den Reino) ke nombra un opservadó pa pone òrdu riba asuntunan den e munisipio di Sint Eustatius.
Esaki el a bisa awe den Tweede Kamer. Gabinete basta tempu kaba tin preokupashon grandi pa e manera ku ta goberná e isla.
Plasterk ta bisa ku e presupuestonan tin añanan kaba ku nan no ta na òrdu i ku kada bia e mandatarionan lokal no ta kumpli ku e palabrashonnan ku e diferente ministerionan. P’esei tin un konflikto kumulativo entre e isla i e minister. Un opservadó asina aworó mester bai mete den e gobernashon diario, pa asina e situashon riba e isla drecha.
E simannan binidero tin ámtenar haltu ta reuní ku minister Plasterk pa haña un opservadó adekuá. Ta buska un hende ku hopi eksperensia den gobièrnu, kisas un hende di Hulanda oropeo mes, pa un òf dos aña.
For di parlamento e minister ta haña sosten amplio pa sigui intervení na Sint Eustatius. “Si ta na VVD, por hasi un reset grandi”, segun e parlamentario André Bosman.
Supervishon mas severo
Si ta na e parlamentario Roelof van Laar (PvdA) Den Haag mester por aktua direktamente tambe kontra mandatario lokal òf amtenar lokal ku ta opstruí mandatario hulandes oropeo.
Ainda no ta eksistí legislashon p’esaki. Minister Plasterk awe a primintí parlamento pa investigá e posibilidat aki.
Outor John Samson


text:
RCA y Nacional riba papel tabata mustra di ta un “match-up” hopi pareu y tur cos tabata parce cu e encuentro aki lo ta bai ta hopi nivela y dificil di predici. Den campeonato regular Nacional a gana RCA 2-0 den prome rond, y RCA a gana Nacional 2-1 den e di dos rond, tur dos tabata partidonan hopi sera.
Riba e anochi aki, RCA a bin cu hopi otro intencion y a cuminsa di biaha na pone presion riba e defensa Dragon. Ta manera un “blitz’, RCA a tira dilanti for di e pitaso inicial, sorprendiendo un defensa Nacionalista cu no tabata full cla pa e iniciativa aki, y a cuminsa pifia lagando hopi buraco atras pa e Tricolornan probecha. Nacional, sorprendemente a cuminsa e partido sin nan hungado estelar, Devis Oliveros, cu aparentemente no a logra yega na tempo for di exterior, apesar cu si lo mester tabata den e wega aki.
E prome gol ya a cai na minuut 3 caba ora cu den un “un-dos-tres” di contra-golpi, for di un pase full na banda drechi, Jean Luc Bergen a hasi un pase den profundidad pa Glenbert Croes cu tabata sprint riba e hala, a haya e bala y crusa den area penal pa Roan Petronia cu ta chip e bala pa un Jean Pierre Fingal full liber na su man robes y ta deposita e bala den net, RCA 1 Nacional 0.
E di dos gol di RCA a bin na minuut 11 caba pa medio di un tiro liber liber cobra pa Erik Santos, cu ta deposita un bala net riba cabes di e defensor Christian Sinesterra cu ta anota asina e di dos gol, hopi tempran pa e oncena Tricolor. RCA 2 Nacional 0.
Nacional no tabata sa ta kiko a dal nan y a perde tur sentido di kiko nan strategia di wega lo tabata, tabatin desesperacion den nan wega, unda nan a cuminsa tira bala dilanti, sin plan, sin construi adecuadamente, apesar cu tabata hopi tempran ainda.
Mientrastanto e hungado Oliveros a yega stadion y tabata calentando, y alfin a drenta na minuut 25 den basta desesperacion, y momentariamente tabatin un sentido di speransa pa e Dragonnan, pero desafortunadamente pa nan, e wega preciso cu efectividad nunca a yega. RCA en cambio a sinta warda nan chens pa aumenta e marcador, y e stocada final!
Na minuut 43 e golpi fulminante a bin pa RCA, apesar cu ainda den prome tempo so, unda Jean Pierre Fingal a ricibi un bala for di medio campo, lansa den atake na banda drechi atrobe, hala defensa cu ne, pa hasi un pase perfecto pa Ronald Gomez cu a haya su mes liber na banda robes, ta anota pa hasi e wega RCA 3 Nacional 0.
Nada no a cambia pa Nacional den di dos tempo, e resultado a keda mescos. RCA a djies warda patras, hasi nan contra-golpinan efectivo y peligroso de bes en cuando y a controla e situacion te cu e final di e partido. Devis Oliveros tabata inefectivo, Nacional a capitula hopi tempran caba, un wega cu sigur nan lo kier lubida mas pronto posibel.
Cu e victoria aki RCA ta bai comanda e tabla di posicion di Playoffs cu tres punto y miho diferencia di gol cu Dakota, cu igual cantidad di punto, ta den di dos luga, sigui pa Estrella y Nacional sin punto. Dakota vs RCA y Nacional vs Estrella, lo ta e encuentronan den e di dos siman di Playoffs.


text:
Oranjestad-Siman pasa Minister Otmar Oduber tabata presente na e groundbreaking di e proyecto di Paradera Valley, un proyecto cu sigur lo contribui na desaroyo di Paradera. E lo conta cu un supermercado, un pomp di gasolin y algun tienda mas.
Minister Oduber a indica cu e ta hopi contento cu e proyecto aki riba cual el a papia pa basta tempo caba cu e desaroyadornan y inversionistanan. El a recorda cu e iniciativa aki a bin dilanti na momento cu na Centro di Bario Piedra Plat a anuncia e e proyecto di Paradera Corridor. Un di esnan cu a bin dilanti na momento cu a acerca varios comerciante e tempo ey tabata famia van Romondt cu a presenta e proyecto cu a inicia siman pasa.
E mandatario a bisa cu e ta contento cu mas o menos 1 aña despues nan a cumpli cu esaki y cu lo engrandece e desaroyo cu ta tumando lugar na Piedra Plat y Paradera. Mirando cu den cercania no tin ningun pomp di gasolin bin cu un eynan ta un bon idea y cu lo conta tambe cu un supermercado cu nan ta carga e branding di dje caba tanto na Noord y San Nicolas tambe lo wordo ubica eynan, ademas un restaurant di fast food. “Mi ta kere cu esaki ta duna un balor adicional na e desaroyo cu ta tumando lugar na e bario”, Minister Oduber a declara.
Minister Oduber contento cu inicio di Paradera Valley E lo engrandece e desaroyo di ParaderaPosted: June 29, 2014 in Johnny Habibe
Oranjestad-Siman pasa Minister Otmar Oduber tabata presente na e groundbreaking di e proyecto di Paradera Valley, un proyecto cu sigur lo contribui na desaroyo di Paradera. E lo conta cu un supermercado, un pomp di gasolin y algun tienda mas.


text:
DOÑONAN RESPONSABEL
STIMA MI MASCOTA
E meta di Plan Nacional pa atende cu e problematica di cacho na Aruba no ta pa Polis subi caya y cuminsa parti multa pa loco. E intencion ta pa por educa y stimula ciudadanonan na Aruba pa bira doñonan mas responsabel pa nan cacho y otro mascotanan. Segun e comision di accion, e intencion ta pa cu e campaña ‘STIMA MI MASCOTA”, crea e conscientisacion aki.
E campaña lo duna comunidad e instrumentonan necesario pa logra haci escogencia responsabel. Lo splica di tur locual un doño responsabel ta encera y lo sigui educa y stimula doñonan pa asumi nan responsabilidad pa cu nan mascotanan. Si un persona scoge pa no tin un mascota pasobra e no por alcansa pa cubri por ehempel su cuminda of su cuido veterinario, tambe ta un escogencia responsabel cu ta di aplaudi. Tin tambe situacion cu un persona tin e placa, pero no tin e espacio necesario of e tempo pa cuida su mascota, cu na final di dia tambe ta bira un problema. Of tambe tin esun cu tin e placa, tin e luga, pero no tin e cacho cu ta cuadra cu e caracter di e persona. Tur esaki ta pone cu na un manera of otro, ta doño di un cacho lo bira un problema pa e persona.
E meta di e Plan Nacional ta pa tur persona cu a dicidi di tin un mascota, un dia den su bida por bisa cu e tambe realmente ta stima su mascota.
RASA CACHO
Manera ta conoci, e negoshi di rasa cacho, por ta un negoshi ‘lucrativo’ pero mes momento ta crea mas problema. Mientras e focus den mayoria di e casonan ta pa gana placa facil, ta lubida varios punto clave. Unabes cu puppies nace, nan tambe mester wordo cuida, y vacuna. Tur esaki ta costa placa y por wordo considera como e ‘inversion inicial’. Pero hopi biaha e persona cu ta rasa cacho, no tin e fondo pa haci esaki. Na dado momento ta entrega e cacho asina mes na e doño(nan) nobo, cu e posibilidad cu e cacho por bira malo y ta crea gasto inespera y innecesario pa e doño nobo. Tin biaha ta sosode cu no ta haya un doño adecuado, of asta, si no logra haya doño, e cacho(nan) lo ta/keda un problema pa e doño ‘original’.
Comision di accion ta conseha pa introduci reglanan den ley pa cu rasamento di cacho tambe, pasobra no ta tur ora esaki ta bay manera debe ser. E comision kier logra cu e plan, pa hende realisa cu di e momento cu dicidi di tuma un mascota, tin responsabilidadnan grandi ta bin cu e escogencia, incluyendo e cria di e mascota, pa nan niun no end up riba caya sin un doño pa cuida pa nan.


text:
Melvin Peter Capella (imagen) ta perde su bida den trafiko
Djabièrnè 5 di mei 2017, alrededor di 22.41’or Sentral di polis a dirigí un patruya na Weg naar Welgelegen pa un aksidente di tráfiko ku herido. Na yegada di e patruya nan a topa ku un outo (shinishi) ku a dal den muraya di un misa i ku e shofùr no tabata duna señal di bida. For di investigashon preliminar ku polis a realisá na e sitio a sali na kla ku shofùr di e outo en kestion tabata kore riba e kaminda ariba menshoná den direkshon di Mundo Nobo ku velosidat haltu. Dado momentu e shofùr di e outo shinishi a bai pasa un outo blanku ku tabata kore su dilanti. Na momentu ku e la bai hala riba man drechi e parti dilanti di e outo ku e tabata manehá a dal kontra e parti robes di e outo blanku ku e la bai pasa. Dor di e impakto aki probablemente e shofùr di e outo shinishi a pèrdè kòntròl riba su vehíkulo, kita na man robes, bai riba man kontrali i finalmente a bai dal frontal den muraya di un misa. Dòkter di polis ku a presentá na e sitio, a konstatá morto di e hòmber Melvin Peter Capella, nasé na Kòrsou dia 29 mei 1941. Departamento di tráfiko ta kontinuá ku e investigashon aki.


text:
Polis ta sigui ku kontrol i repartí but relashoná ku Covid-19.
KOMUNIKADO DI PRENSA 006 / 2021
8 yanüari 2021
Polis ta sigui ku kontrol i repartí but relashoná ku Covid-19.
Departamentu di Komunikashon i Prevenshon
Página 1
KUERPO POLISIAL KÒRSOU
Telefòn: 866-6150 • 866-6152 • 866-6153 •
866-6154 • 866-6156 • 866-6158 •
E-mail: pr.polis@polis.cw
Wèpsait: http://www.polis.cw
Facebook : Korps Politie Curaçao
Instagram : Korpspolitie2021
Adrès: Winston Churchillweg z/n • Willemstad • Curaçao
SIRBI I PROTEHÁ
Den oranan di anochi di djaweps 7 di yanüari i mardugá di 8 di yanüari 2021, polis a repartí
un total di 45 prosès verbal relashoná ku Covid-19.
E departamento di ‘Unit Bijzondere Wetten’ di polis (U.B.W.), a parti but pa doño di negoshi
ku tabata habrí despues di e orario stipulá, pa dokumentu di establesimentu ku no tabata
na òrdu, bende i konsumí alkohòl na un establesimentu.
E tim Unit Speciale Taken (U.S.T.) djaweps 7 di yanüari 2021 a kontrolá 93 vehíkulo i 98
persona di kua 77 persona tabatin nan karta di eksonerashon den nan poder. A parti but pa
personanan ku tabata riba kaya durante di e orario di toke de keda. Personal di Warda di
Polis Rio Canario tambe a tene nan kontrol relashoná ku Covid-19 i a parti diferente prosès
verbal.
E kontrolnan aki lo kontinuá.


text:
L.G.Smith Blvrd – Dialuna mainta den careda di 10’or polis a wordo manda cu urgencia na luznan di trafico, di ex fatum.
Informacion e momento ey tawata indica cu dos auto lo a dal contra un truck y cu e accidente ta pisa.
Na yegada polisnan ta topa e dos autonan envolvi, cual un di nan ta un taxi.
Un poco mas leu berdad tawata tin un truck para, pero e no tawata tin nada di haber. Momento cu e accidente a pasa, net e tawata pasando y esnan cu a wak e accidente a confundi y pensa cu ambos auto a dal contra e truck.
Autonan envolvi ta un Kia y un Hyundai.
Na e sitio loke nos a compronde cu a pasa ta lo siguiente, e Hyundai no a pone atenshon ariba e luz cora y a pasa bay. Ey ta caminda cu e ta dal e Taxi parti patras y draai e pone cara pa Oranjestad bek.
Chauffeur di e taxi a resulta herida y a wordo transporta pa hospitaal.


text:
WILLEMSTAD – A surgi un retraso den e planifikashon di konstrukshon di Hospital Nobo ku konsekuentemente ta subi e gastunan pa traha e hospital. Pero e situashon aki no tin influensha riba e ánimo pa e hospital ku awor ta kla den e di dos kwartal di 2018 enbes di fin di 2017. Mientrastantu djabierne a alkansá e punto di konstrukshon di mas altu na e parti west dje hospital nobo.
Esaki tabata motibu di selebrashon ku esnan ku diariamente ta traha riba e hospital i tambe invitadonan. E okashon aki a marka tambe inisio di e temporad di fakansi di sektor di konstrukshon i konsekuentemente paro dje trabounan riba e sitio de hospital nobo na Otrobanda, pa algun siman.
Gerensha di USONA ta konstata ku e trahadonan ta hopi orguyoso riba e trabou ku nan ta hasi i ku tur dia nan ta siňa algu nobo. Ademas nan ta traha hopi bon ku otro i ta haňa bon guia, segun Jacques Heide. Pa loke ta konserni e habitantenan den besinario di Hospital, resientemente a duna nan guia den e edifisio den konstrukshon i tambe involvi nan trahamentu di un propaganda na televishon.
Dia Habri
Publiko tambe tin oportunidat pa djasabra 12 di desember pa bishita e Dia Habri di Hospital Nobo i mira kon e konstrukshon ta avansá.
Outor Dulce Koopman


text:
WILLEMSTAD – Mester mehorá e infrastruktura pa esnan ku ta praktiká e deporte di kana i kore, pero outomobilistanan tambe mester kore ku mas koutela na momento ku nan mira un òf mas persona ku ta kana òf kore kantu di kaminda. Esei di akuerdo ku Glenn McDonald, miembro di Road Runners Club Kòrsou, kende ya ta praktiká e deporte pa mas di 50 aña kaba.
Glenn McDonald den kòmbersashon ku Ramon Yung
Road Runners Club Kòrsou dia 4 di ougùstùs a konmemorá tres miembro, Kristen Leyba, Elton Montesant i Monique van Meerwijk, kendenan sinku aña pasá a fayesé den un aksidente trágiko riba Helmin Wiels Boulevard, momento ku nan tabata partisipá na un rekoudashon di fondo ku RRCK a organisá pa patvenderei.
Jero William, un bon amigu di Elton Montesant kende a pèrdè su bida durante e aksidente trágiko ta kòrda manera ta ayera ku e aksidente aki a sosodé. Dia dje aksidente el a bai buska Elton na su kas, pa despues nan sali bai e kaminata. Na altura di Floris Suite, Elton a kansa i konsekuentemente el a bisa Jero pa sigui kore i e lo sigui kana pa despues bolbe topa kun’é. Lamentablemente na altura dje rotònde di Betto Adriana, Elton a hañ’é enbolbí den e aksidente lamentabel.
Sinku aña despues, Jero William ta kere ku no a bin kambio den komportashon di outomobilistanan pa ku esnan ku ta kana i kore, pasó e kastigu ku a imponé den e kaso aki mes tabata insignifikante. Pues outomobilistanan lo mantené e mésun aktitut iresponsabel aki.
Jero William den kòmbersashon ku Ramon Yung
Apesar dje aksidente aki ku a kosta bida di 3 miembro dje organisashon, Glenn McDonald, un otro miembro di RRCK, ta di opinion ku entre otro mester drecha alseranan aki na Kòrsou, di manera ku esnan ku ta praktiká e deporte di kana i kore, por tin un mihó infrastruktura pa nan por hasi uso di dje. El a splika ku hopi dje alseranan aki na Kòrsou no ta pareu, o sea nan tin buraku òf ta sak aki aya. Esaki por kousa leshon na pia di e persona ku ta kana òf kore, si e no paga bon tinu riba e superfisie.
Mas aleu Glenn McDonald ta kere ku komportashon di outomobilistanan tambe ta laga hopi di deseá, loke ta pone ku for di momento ku un persona ta sali su kas pa bai kana òf kore, su bida ta na peliger. P’esei e ta hasi un yamada na outomobilistanan pa kore ku mas koutela i tene kuenta ku esnan ku ta praktiká deporte di kana i kore.


text:
30-2019 – Un sala yen pa scucha con pa start un propio negoshi na Aruba: KvK cu exitoso evento “Business Plaza – Get Started!”
Oranjestad – Camara di Comercio y Industria Aruba (KvK) a organisa diasabra 29 di juni ultimo un biaha mas e evento pa tur hende cu kier of cu recien a cuminsa un negoshi: “Business Plaza – Get Started!” E bishitante a haya e oportunidad pa expande nan conocemento riba diferente topico cu ta importante na e momento cu bo tin e ambicion di cuminsa un negoshi of ta den e proceso y tin pregunta specifico riba rekisitonan y maneho di bo negoshi. For di 9’or di mainta e bishitantenan por a atende diferente presentacion cu topiconan hopi interesante. KvK kier gradici Aruba Bank N.V. cu tabata e main sponsor di e evento Business Plaza – Get Started!
Presidente di KvK, sr. Kawish Misier a dirigi su mes na esnan presente cu un discurso di bonbini. Siguientemente sra. Gina Habibe di Aruba Bank a splica tocante e servicionan nobo di Aruba Bank y con esaki ta facilita e comerciante. Sra. Sonja Velthuizen, sr. Dave Martinus y sr. Oliver Vieira a splica durante nan presentacion kico por spera durante e – curso Empresario Independiente cu ta un curso comparable cu un middenstands diploma na Hulanda. Sr. Karel Arends di Arends Consultancy a elabora riba “Coaching & mentoring your business” via deporte como un ehempel. Sr. Juan Carlos Espinal di AGW Tours & Services a duna un presentacion hopi dinamico den cua e la conta di su experiencia como un emprendedor. Sra. Lysandra Boekhoudt-Werleman di Werleman & Associates Consultants a presenta e topico “Administration for starters” y a elabora dicon esaki semper ta un punto cardinal pa cuminsa un negoshi. Despues di un pauze cortico Departamento di Impuesto a duna informacion basico di impuesto pa comerciante. Finalmente en conexion cu e paso cu KvK a tuma pa digitalisa e registro di negoshi, sra. Tatiana Britten-Dubero y sra. Bachera Erasmus-Marin di KvK a duna un sesion practico encuanto con pa traha cu e plataforma digital nobo di KvK. Desde april 2019 e sistema a bay ‘live’ y KvK a ricibi hopi reaccion positivo riba e facilidad cu esaki ta ofrece na e clientenan.
Durante eventonan di Business Plaza, KvK ta ofrece e oportunidad pa tur bishitante haya un consulta dibiaha y diferente bishitante a probecha pa haci un consulta liber cerca e Business Advisors di KvK y tambe por a registra nan negoshi. Sra. Sonja Velthuizen, Directora di KvK y sr. Dave Martinus di ActionCoach a duna informacion detaya di e programa interesante pa e proximo curso di Empresario Independiente Chikito/Mediano pa cual ya varios persona interesa a registra. Departamento di Asunto Economico tambe tabata presente pa brinda informacion na publico encuanto permisonan. Representante di Universidad di Aruba a duna informacion encuanto e programa educativo pa empresarionan.
Durante pauze esnan presente a haya oportunidad pa intercambia ideanan y elabora riba topiconan pa fortifica lasonan comercial den un setting ameno combina cu bebida y aperitivos.
Proximo edicion di Business Plaza lo tuma luga na januari 2020 y ta e edicion ‘Step Forward!’ dedica na empresarionan existente cu kier expande nan negoshi. Pa mas informacion tocante Business Plaza, curso Empresario Independiente Chikito/Mediano y otro servicio di KvK, por tuma contacto na 582-1566, ext.27/30/42 of manda un e-mail pa: businessinfo@arubachamber.com.
Aruba, 2 di juli 2019
Camara di Comercio y Industria (KvK)
Scroll To Top


text:
ORANJESTAD – “Ta kon mi ta bai paga e but ei awó. Mi tin dos yu i mi no tin trabou. Ta yuda mi a bai yuda un amigu. No ta hustu.” Un hende muhé hóben ta keha na bos haltu den un warda di polis na Santa Cruz. A deten’é durante e di dos anochi di e toke de keda ku mester tene henter Aruba den kas pa motibu di e krísis di corona na e isla.
E toke de keda ku ta drenta na vigor nueb’or di anochi tin nèt un ora aden. Banda di diesun or ta trese 14 hende aden kaba. Hende ku a kere ku tòg nan por a subi kaya un ratu.
Polisnan kada be ta bisa e dama pa sinta miéntras ku nan ta kana bai bini hopi pa kaba di trata e trabou di papel. Algun ratu despues ta trese un grupo di sinku hóben den bui. “Nos tabata sinta den nos kurá na Seroe Patrishi i e ora ei tabatin un kandela i nos mester a bai ei anto e ora ei esaki a sosodé”, un di e hóbennan ta konta.
Hopi hende i tiki protekshon
Tin polis ta bisti protekshon, pero e mayoria nò, òf no sufisiente. Tin espesialmente hopi kontakto físiko entre e polisnan na e momentu ku bui hende i despues na ora ta kita e buinan bèk.
Ta hiba e hendenan arestá den un hanchi smal kaminda polis i hende ta bai bini. Hopi polis ta usa djèl pa man regularmente si.
Pero esnan arestá no ta laba man. Aki aya un polis ta avisá un persona arestá pa tene distansha. Pero mayoria di e polisnan ta muchu okupá ku e trabou pa paga tinu bon riba esaki.
Firma sin abogado
Es ku a detené ta haña papel pa indiká si bo ke un abogado i si bo ke duna deklarashon. Hende arestá na e momento ei espesialmente ta firma promé ku nan kambia di idea. Pasobra ora duna un deklarashon esei ta skapa un interogashon ekstensivo.
E polis tin un papel pre-imprentá den e liña di: “bo tabata sa ku tin toke de keda i pakiko bo tabata riba kaya?” Bo no ta haña e prosès verbal bai kuné. “Esei ta bai ministerio públiko. Bo abogado por pidi un kopia ei. Mi nos sa si bo mes tambe por pidi esaki”, un polis ta splika.
But i un left pa bai kas
Djis despues ta sigui e but di mil florin (516 euru) i polis ta duna e hendenan un left bai kas. Riba e promé anochi di e toke de keda a laga e hendenan bai ainda, pero e ora ei nan tabata topa ku un patruya atrobe ku ker a deten’é nan. Pero aparentemente esaki a kambia awor.
Durante e promé toke de keda a deten’é 31 hende. Mayoria di nan a haña un but di mil florin, dos hende a haña 400 florin èkstra pasobra nan a resistí. E anochi despues a detené 45 hende.
Polis mes tampoko no ta bon na altura
E toke de keda a kaba 6 or di meinta. Ora promé minister Evelyn Wever-Croes a anunsiá e medida di emergensia aki djaweps di 19 di mart, el a bisa ainda ku esaki lo a dura te 19 di mart. Pero esei tabata kontra di lei. E dia despues el a bisa ku ta ‘pa solamente 72 ora’.
Ora ku arestá bo ta sali ku seka polis no a introdusí e medida di emergensia bon ainda. Ayera nochi kuater polis, entre nan un reshèrshi, tur a duna diferente motibu pa e aresto.
Ademas polis ta bisa ku bo por subi kaya solamente si bo tin un karta spesial di polis seka bo. Pero esei no ta pará niun kaminda den e medida di emergensia. E areglo ta menshoná solamente ku hende ku por ehèmpel ta traha den e sektor privá den servisio kontinuo òf di warda mester tin ‘un karchi, badge, steker, deklarashon òf un medio spesial komparabel’ di na dunadó di trabou.
Ta trahando un liña di reda
Gobièrnu arubano for di e wikènt aki ta masha prekupá ainda, asina a sali for di diferente deklarashon di promé minister. Pasobra tin 9 kontaminashon, e kantidat di mas haltu na un isla hulandes karibense.
Den dia tin hopi hende ta sali ainda. Tambe tin notisia di hende ku mester keda den karentena, ku no ta hasi esaki. p’esei gobièrnu ta traha na un sistema, bosero Jurette Croes di Direktiva Salubridat Públiko ta bisa, kaminda hende por raportá esaki.
“Nan por manda potrèt òf nòmber di hende di ken nan sa ku esakinan mester ta den karentena i ku nan no ta tene nan mes na esaki.”Riba e pregunta si ta bini sanshon pa e hendenan ku no ta mantené karentena, Croes ta kontesta: “Klaro.”


text:
Booshi Wever:
CAMBIONAN DEN NOS STAATSREGELING Y RvO DI PARLAMENTO TA NECESARIO PA PROTEHA Y SALBAGUARDIA NOS DEMOCRACIA!
Siman pasa Aruba por tabata testigo di otro capitulo scur den nos Democracia y Estado di Derecho. Un desaroyo no desconoci pa nos pueblo, cu parce a bira custumber den nos sistema politico y cu hende ta bira immuun, pa e tantisimo actonan bochornoso di nos politico- y goberantenan.
Gobierno y Parlamento tey pa sirbi pueblo pero ultimamente e interes di pueblo ta wordo lubida y mas bien ta concentra riba propio beneficio/interes. Apesar cu ta bisa cu e hende ta central, nos ta tuma nota cu ta "pick & choose" kende nan kier pone central.
E atraco riba nos democracia ta refleha den tur departamento di gobierno y scolnan.
Sinembargo, como partido politico sin representacion den Parlamento, UPP ta kere den nos Status Aparte, nos hendenan y nos futuro. Nos por mihor! Pero cambionan ta necesario den nos Staatsregeling mescos den nos Reglamento di Ordo di Parlamento (RvO).
Pa cuminsa, aunke e RvO di Parlamento ta hopi cla den esaki, den articulo 27 mester agrega e palabra "op elk moment tijdens de vergadering" (pues tanto ora di "beraadslagingen" y ora di votacion).
Den nos Constitucion (Staatsregeling), tambe mester bin cu cambionan, paso ta hopi cla cu maluso a wordo haci di esaki, pa finnan oportunista sin precedente. Asina den Capitulo II articulo 2 mester agrega, cu si no tin e confiansa mas den un minister, esaki MESTER ta por medio di un Mocion di Desconfiansa den un Reunion Publico y no via un reunion di Comision Central na unda e minister involvi NO por a defende su mes y particularmente contradeci varios mentiranan cu ultimo dianan nos por a tende.
Un otro articulo den nos Staatsregeling cu tambe lo mester tin cambio ta Capitulo III articulo 16. E RvO di Parlamento mester determina cu na TUR momento MESTER tin un mayoria di por lo menos 11 parlamentario den e sala di reunion. Di e forma aki ta kita tur duda cu por tin, cuanto hende mester ta presente den e SALA. Ta necesario pa den inciso 2 di e articulo aki añadi un aclaracion kico ta "volstrekte meerderheid". UPP ta sugeri pa agrega: "volstrekte meerderheid van stemmen van de zitting hebbende leden "! Asina por evita cu cualkier desicion y sigur uno pa baha un minister por sosode cu 10 voto y den e caso recien te hasta cu 9 voto legal.
E cambionan sugeri ta indespensabel, pasó loke a pasa ultimo simannan a demonstra cu practicanan devastador pa nos democracia y constitucion, ta keda na ordo di dia. Palabranan manera integridad, honestidad y transparencia parce di no ta existi den nos cultura politico mas y ta net e tipo di practicanan aki a causa e situacion cu Aruba a wordo hinca aden e ultimo 10 añanan. Y awe nos tur ta sinti e consecuencianan di esakinan.
Y hustamente ta e Parlamento mester cumpli cu RvO di Parlamento y mester actua di un forma mas transparente, pa asina e pueblo, e ciudadanonan di e pais aki por tin confianza den su representantenan. Nos por mira incluso, con e partido di oposicion a sali afo reclama e bagamunderianan aki, pero ta lubida con tempo cu nan tabata tin e mayoria den Parlamento, tambe tabata haci y deshaci.
Parlamento ta e legislador, y si NAN mes como "hoogste orgaan" NO ta tene nan mes na Ley y no ta cumpli cu transparencia, ta kico lo resta pa e otronan e ora? E presidente, e Griffier y e parlamentarionan ta e prome yamanan pa CUMPLI cu e Reglanan di Good Governance, no ta Ministronan so. Y nos Parlamento ta e prome yama pa cumpli cu e reglanan, pa asina por hiba su control pa mira cu gobierno y su gobernantenan ta implementa e reglanan aki tambe. Ta bunita papia awor cu lo bay firma pa haya ayudo financiero Hulandes, pero na momento cu bo no tin Good Governance in place, e ayudo financiero aki lo no ta efectivo al final pa yuda pais Aruba y su pueblo bay dilanti!
Di e forma aki, UPP no ta critica so, pero kier duna un contribucion real y constructivo pa yuda na fortifica nos democracia cu lo tin su consecuencia positivo pa nos autonomia y por evita cu den futuro tipo di practicanan por ripiti. A yega e momento pa nos mustra mundo henter cu nos realmente ta merecedor di nos Status Aparte door di a pone Aruba atrobe riba "the right track" cu introducion di e reglanan estricto di Good Governance. UPP ta convenci cu aparte di esaki mester bin mas cambionan fundamental cu lo conduci cu nos por ta un partner cu dignidad den e Reino Hulandes na unda nos estado di derecho ta wordo respeta.
Esaki lo ta e COMPROMISO di UPP pa nos pueblo, esta mara mannan di e politico pa nos logra e DIGNIDAD y RESPET aki.
Partido UPP
Booshi Wever
27 oktober 2020


text:
Gobièrnu ta pone atenshon na e dia internashonal kontra violensia i tentamentu na skol
Gobièrnu ta pone atenshon na e dia internashonal kontra violensia i tentamentu na skol
Geplaatst op 06 November 2020 dor di Ministerio Enseñansa, Siensia, Kultura & Deporte
WILLEMSTAD – Ministerio di Enseñansa, Siensia, Kultura i Deporte (ESKD) den koperashon ku UNESCO Kòrsou a selebrá riba djaweps 5 di novèmber e promé Dia Internashonal kontra Violensia i Bullying na Skol, inkluyendo Cyber bullying. Minister di ESKD, sr. E. Rhuggenaath, a hasi entrega di un pakete edukativo na Direktiva di skolnan den forma di ‘Drive Thru’. Un pakete ku ta kontené hèrmèntnan basá riba “E kuenta di Fuerte”, ku ta yuda e dosente i maestro pa den union kombatí e tentamentu na skolnan.
Paisnan miembro di UNESCO (193) durante su Konferensha General aña pasá na Paris, unánimamente a aprobá pa riba e fecha akí para ketu riba Violensia i Bullying inkluyendo Cyber Bullying na skol. E tema pa e aña aki ta : “Together against Bullying in school”/”Huntu kontra tentamentu na skol”/ “Samen tegen pesten op school”
Den e kuadro akí, Ministerio di ESKD i UNESCO Kòrsou tabatin e honor pa riba e dia akí regalá tur Direktiva di skol e ‘toolkit’ titulá “E kuenta di Fuerte”, ku e petishon pa nan kompartí esaki ku e skolnan ku ta resortá bou di nan. Skolnan J.W.Th. Schotborgh i Kolegio Don Sarto tambe a haña un toolkit i e skirbidó di e proyekto ta èks kabes di skol Rosette Balentina. E toolkit ta un kolaborashon entre UNESCO Paris, ku a aprobá tantu e proyekto “Break the Silence: Say NO to Bullying” komo fondonan pa asina e UNESCO School J.W.Th. Schotborghschool por a ehekutá esaki, UNESCO Curaçao, i IamSynergized.
Den kuadro di SDG 4 (Metanan pa Desaroyo Duradero), ku ta fokùs riba kalidat di Enseñansa, J.W.Th. Schotborgschool ku ayudo di UNESCO Curaçao a lansa pues e proyekto “Break the Silence: Say NO to Bullying”. Den e proyekto a traha huntu ku IamSynergized ku a produsí e toolkit i material. E toolkit ta basá riba e Kuenta di Fuerte, kual ta inspirí pa “Het Verhaal van Sterk”. E kuenta di Fuerte ta hiba nos den e mundu di Fuerte i su famia i amistatnan. Den e Kuenta nos ta bai riba aventura ku Fuerte. Nos ta papia di temanan manera kompashon, determinashon, union, desaroyo di talento propio, duna i risibí rèspèt, pensa riba solushon, aseptá otro, stima bo próhimo i bo pais i amistades.
E toolkit ta konsistí di: 5 storyboard A3 pa usa durante kontamentu di e kuenta,1 buki pa maestro ku instrukshon pa e tareanan, 1 buki pa alumno ku tarea, 1 wega di karta talento i kualidat i 1 audio story. E material ta fásil pa usa i ta motivá muchanan i hóbennan pa papia riba temanan ku nos no ta toka fásil. E temanan akí hopi biaha ta riba e área sosial-emoshonal ku ta afektá e área intelektual. Ku e toolkit di e Kuenta di Fuerte nos ta brinda maestronan e oportunidat pa papia ku nan alumnonan riba e tópikonan akí i pa krea un esfera pedagógiko mas positivo i amabel na skol. Meta di e toolkit ta pa kada mucha sinti nan mes resiliente, sa kiko ta nan talentonan i sa ku huntu bo por logra mas ku bo so. Muchanan resiliente ta ménos inspirá pa tenta otro pasó nan ta diferente riba tereno intelektual, físiko i sosial-ekonómiko.
Gobièrnu por mira bèkriba un proyekto ku ta traha di forma duradero na bienestar di nos muchanan i ta yama e ministerio di ESKD i organisashon di UNESCO Kòrsou danki. Nos muchanan ta disfrutá di e material aki sigur i nos ta konsiderá esaki un trayekto positivo ku ta kuadra ku e maneho di Pais.
—
KOMUNIKASHON
** den e potrètnan athunto por tuma nota di e momentu ku titular di Enseñansa, sr. E. Rhuggenaath, den kompania di Sekretario-General di UNESCO Kòrsou, sra. M. Browne, ta hasi entrega di e kaha di hèrmèntnan na direktivanan di skol.
International Day against Violence and Bullying at School, including Cyberbullying.
Minister di ESKD sr. E.Rhuggenaath hasi entrega di un pakete edukativo na Direktiva di skolnan den forma di ‘Drive Thru’.


text:
ORANJESTAD(AAN)– Ayera a cuminza e fin di siman di Sinterklaas y na La Cabana a tene un actividad special pa yiunan y nietonan di empleadonan manera e fotonan aki ta mustra.
Awe rond den Reino hulandes muchanan ta pone sapato cu nan deseo pa por lanta mañan mainta pa mira si nan deseo a wordo cumpli. Manera por mira riba e portada aki ,
Toys 4 Us mes ta habri di 8.30 or te 6.30 pa mayornan ainda por pasa pa cumpli cu loke nan yiu(nan) ta desea den sapato.
Source: Dutch Caribbean News Fin di siman di Sinterklaas a cuminza ayera


text:
KOMUNIKADO DI KUERPO POLISIAL KÒRSOU Kontròl di tráfiko
KOMUNIKADO DI KUERPO POLISIAL KÒRSOU
231 / 2017
4 yüli 2017
Kontròl di tráfiko
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djamars 4 di yüli 2017, personal di HITTeam konhuntamente ku Tim di Mantenshon di òrden Públiko a tene kontròl di tráfiko riba Dominico F “Don” Martina boulevard. E kontròl aki a tuma lugá entre 09.30 or pa 12.00 or di mainta.
Polis a kontrolá 183 vehíkulo i a partí un total di 57 prosèsverbal pa e siguiente infrakshonnan kometé:
Manehá un vehíkulo sin faha di seguridat 3
Manehá un vehíkulo sin reibeweis bálido 16
Manehá un vehíkulo sin karchi di kùr/kaduká 7
Manehá un vehíkulo sin seguro bálido 12
Bentana di e vehikulo di plak skur 7
Manehá un vehíkulo sin plachi number dilanti /patras 12
Durante di e kontròl aki polis a konfiská 5 vehíkulo, kual a keda transportá ku kran pa Kurá.
E kontròlnan ta kontinuá.


text:
Segun un comunicado di Cuerpo policial, dos hoben a huy for di KIA entre ayera anochi pa awe mainta durante ora di marduga. Mas detaye lo sigui despues.
Aki e informacion/comunicado oficial ricibi for di Cuerpo Policial:
00.59 melding ta drenta for di KIA cu for di Jeugd afdeling e detenidonan:
RAMIREZ Jorge Antonio, 15-08-1999 y RAMIREZ Joander Anthony Alexander 23-09-2000 a huy.
Mester remarca cu ambos detenido ta sintando un condena pa atraco.Mesora a cuminsa mobilisa tur autoridad necesario pa e buskeda di dicho personanan. Mester remarca cu cualkier ayudo brinda na dicho persona ta castigabel pa nos codigo penal. Articulo 2:146 di nos codigo penal ta papia di esun cu libera of juda na liberacion di un persona cu tin un castigo di prison ta castigabel cu maximo 4 aña di prison.
Pa es motibo ta urgi pueblo di Aruba cu si bo por sa algo di nan paradero of e sitio cu nan ta scondiendo jama nos tiplijn 11141. Bo anonimidad ta wordo garantisa.


text:
Exitoso conferencia digital di Taskforce di Reino pa Derecho di Mucha
Oranjestad – Profesionalnan cu ta traha na bienestar di derecho di mucha den Reino, por mira bek riba un conferencia exitoso. E biaha aki e conferencia a tuma luga di forma digital y tabatin dos tema principal: monitoreo y evaluacion di un banda y e impactosocial di COVID-19 riba mucha y hoben di otro banda. Durante e conferencia di hubileo aki Taskforce a mira bek riba e ultimo 5 añanan tambe.
Ademas, a haci uzo di e oportunidad pa wak dilanti y mira con Taskforce por crea e cuadronan necesario den futuro, pa tur mucha y hoben den Reino por lanta den un ambiente safe, saludabel y cu amplio oportunidad pa desaroyo.
Den e temporadanan dificil aki, comparti conocemento, creaconexion y colabora cu coleganan den Reino ta keda importante yawor mas cu nunca, mirando, entre otro, e consecuencianannegativo di COVID-19. E temponan di reto aki ta pidi pa pais- yentidadnan publico den Reino uni forsa, pa por combatiproblemanan relaciona cu derecho di mucha di forma conhunto. Como resultado, muchanan den Reino por mantene perspectivariba un futuro saludabel y safe, un futuro den cua bos di nos mucha- y hobennan ta para central.
E conferencia a consisti di un programa sumamente diversifica, pa medio di cua profesionalnan di tur pais y entidad publico den Reino a participa na discusionnan interactivo. E conferencia a keda transmiti di forma digital for di un studio caminda algun representante di Taskforce y profesionalnan tabata fisicamentepresente. E otro representante- y profesionalnan a participa di forma digital.
E diversidad aki a percura pa discusionnan interesante y bunita. Riba e prome dia a trata monitoreo y evaluacion. Ton Liefaard, un prominente profesor riba tereno di derecho di mucha, a splica conmonitoreo y evaluacion no solamente ta contribui na un sentido di responsabilidad, pero tambe na un forma di traha mas eficiente. Aboubacry Tall, un profesional riba tereno di derecho di mucha cu ta traha pa UNICEF for di Senegal, a comparti su experienciapa medio di su presentacion “Rights-based and equity-focused monitoring”.
E di dos dia a keda dedica na e impacto social di COVID-19 riba mucha y hoben. Riba e dia aki, profesor Emeritus Micha de Winter, un experto riba tereno di asuntonan social relaciona cueducacion, a participa na e discusionnan i a amplia riba e resultadonan di un investigacion cu recientemente el a conduciriba efecto social di COVID-19 riba mucha y hoben.
E iniciativa di UNICEF, #mimundonobo, tambe tabata parti di e programa. Como parti di e iniciativa aki, muchanan di entre 13 pa 18 aña por a comparti nan punto di bista tocante con nan mundoideal lo mester ta despues di e pandemia. E hobennan a ricibi e iniciativa aki cu man habri, ya cu pa medio di dje a scucha nan bos. Ta e intencion pa traduci loke e hobennan a trece dilanti den implementacion nan cu ta beneficia nan. Taskforce mes tambe a expresa su intencion pa, den futuro, tene mas cuenta cu e bos i ideanan di mucha y hoben den su esfuersonan.
Taskforce di Reino pa Derecho di Mucha por mira bek riba un di 5 edicion exitoso di e conferencia anual. E conferencia aki a keda organisa pa St. Eustatius, den colaboracion cu Ministerio di Asuntonan Interior y Relacionnan den Reino.
Pa mas informacion, bishita www.ourchildrenourfuture.org.


text:
[BIBANDO]: Skolnan di Fundeshi i Enseñansa sekundario por kontinuá pa tur studiante entrante djárason 28 di aprel próksimo. Protokolnan di higiena i distansiamentu sosial ta keda importante pa por sigui salbaguardiá seguridat di tantu e personal komo nos muchanan.
[BIBANDO]: Pre-eskolar i ‘naschoolse opvang’ por bolbe risibí tur mucha atrobe entrante djárason 28 di aprel próksimo.Tin orarionan di eksepshon riba ‘Plachi di Dia’ aplikabel pa mayornan por hiba i buska e muchanan for di pre-eskolar i ‘naschoolse opang’.
[BIBANDO]: Maestro i personal den enseñansa ta keda konsiderá komo un proseso/funshon vital.
[BIBANDO]: Apesar di e Plachi di Dia, ta hasi eksepshon pa mayornan por hiba i buska muchanan for di skol. Por fabor tuma bon nota di e orarionan.
[BIBANDO]: Enseñansa riba nivel di SBO, HBO i enseñansa universitario ainda ta kontinuá di forma virtual. Èksamennan práktiko ta posibel den gruponan chikitu.
[BIBANDO]: Studiantenan di SBO ku mester terminá nan stazje, por hasi esaki den palabrashon ku e dunadó di trabou/empresa kaminda nan ta hasi nan periodo di práktika.
[BIBANDO]: Kandidatonan i personal di Curaçao Avond Lyceum i Landsexamen por kontinuá ku èksamen, herkansing i inzage den gruponan di máksimo 6 persona.


text:
Segun dato colecta durante Censo2020, 78.3% di hogarnan na Aruba ta biba den un cas. Na Censo 2010, 79.5% di e hogarnan tabata biba den un cas.
E siguiente grupo mas grandi di hogarnan ta biba den un apartamento. E grupo aki ta representa 17.9% di e hogarnan na Aruba. Esaki ta nifica un aumento chikito den comparacion cu Censo2010 na unda 16.4% di e hogarnan tabata biba den un apartamento.
Otro hogarnan cu ta representa 3.8% di e total, ta biba den diferente otro tiponan di vivienda, esta:
- 2.0% ta biba den un trailer of container
- 1.2% ta biba den un camber apart den un cas
- 0.4% ta biba den un cuarto y
- 0.2% di e hogarnan ta biba den otro tipo di vivienda manera por ehempel den un condominium
Den comparacion cu e Censonan anterior, por ehempel di aña 2000 y 2010, no tabatin cambionan significante den e porcentahe di hogarnan cu ta biba den e tipo di viviendanan aki, cu excepcion di hogarnan cu ta biba den un cuarto.
Na Censo2000, 2.0% di hogarnan na Aruba tabata biba den un cuarto. E porcentahe aki a disminui te na 1.1% na Censo2010 y a sigui baha te na 0.4% na Censo2020.
Pa loke ta trata propiedad di viviendanan na Aruba, e resultadonan di Censo2020 ta mustra cu 75% di hogarnan ta doño di nan mesun vivienda. Esaki ta representa un aumento di 11.9% compara cu Censo2010 na unda e porcentahe aki tabata 67%.
E porcentahe di hogarnan cu ta huur nan vivienda a disminui di 28.2% den Censo2010 pa 22.3% den Censo2020.
E porcentahe di hogarnan cu tabata biba gratis/sin paga gasta den nan vivienda tambe a disminui di 3.7% den 2010 pa 2.4% den 2020.
Pa mas informacion por bishita nos website www.census2020.aw of nos pagina di Facebook: Central Bureau of Statistics Aruba.


text:
Oranjestad-“Cu hopi entusiasmo mi a cuminsa ehecuta mi trabounan den e Comision di Integridad di Reino, y ya nos a reuni un biaha caba den e comision. Pero mi por a pensa cu den seno di partido AVP, nan tabata tin hopi problema cu e nombracion aki, pasobra nunca nan a permiti MEP ta den comisionan asina. Y na final nan a logra sacami di e comision. Pero esaki lo no strobami den mi meta y esey ta pa Aruba haya un gobierno integro, pasobra Aruba merece mihor”, tabata palabranan di sra. Evelyn Wever-Croes durante e ultimo dia di reunionnan di IPKO cu parlamentonan di Hulanda, Sint Maarten y Corsou.
Riba termino hopi cortico Aruba mester introdusi e ley di financiamento di partidonan politico, y ya ta 4 anja consecutivo cu delegacion di AVP ta priminti den IPKO cu lo bin cu e ley aki, sinembargo te dia di awe nan no a hasi nada pa pasa e ley aki den Parlamento. Mescos ta conta cu e leynan di screening di ministernan. Ta imposibel cu Mike Eman mester screen su mes, algo cu e hulandesnan tampoco ta compronde. Hustamente e dos leynan aki Evelyn Wever-Croes ta boga pa wordo introdusi mas pronto cu ta posibel.
Riba e pregunta di e motibo cu AVP a sak’e di e comision, sra. Wever-Croes a bisa: “Sr. Herde a bisami cu e motibo cu e ta sacami di e comision ta pasobra ami lo a duna mi opinion den corant cu Gobernador di Aruba no a actua incorecto, algo cu semper mi a bisa, y mi lo sigi bisa. Den e articulo no tin nada skibi cu no ta corecto, y tur esnan cu a sigi e reunionnan mes por a scucha y mira esaki. Si AVP a kere cu nan por a hincami den un comision y asina strobami di duna mi opinion, of forsami pa cambia di opinion, nan ta mal equiboca. Mi no ta tuma sr. Herde na malo, pasobra e no por yuda. E simplemente no tin control riba su fraccion”.
Tambe a puntra Wever-Croes su opinion tocante su remplasante den e comision, Marlon Sneek, pero riba esey e ta prefera di no a duna comentario.
“Mi responsabilidad cu e pueblo di Aruba ta pa nos tin gobernantenan integro, y mi kier a duna e bon ehempel cu Parlamento mes por bin cu e leynan aki. Apesar cu mi no ta parti mas di e comision di Reino, mi lo sigi traha riba esaki. Pami integridad ta algo sumamente importante, y mi lo no descansa te ora nos tin e leynan na lugar. Unico cos cu ta duel mi ta cu awor cu mi no ta parti di e comision mas, lo tarda hopi atrobe prome cu e leynan aki bin, pero mi compromiso ta pa introdusi e leynan aki asina cu nos ta den gobierno bek”, sra. Wever-Croes a duna di conose.


text:
Oranjestad-E “vision” di e gobierno aki cu mester di fia placa pa crea e impresion cu e placa aki gobierno lo ta bai inverti den diferente proyectonan cu gobierno a cuminsa of lo bay cuminsa y cu tipo di “vision” aki lo tin un crecemento economico di 3 % of mas pa anja 2015 te cu 2018 y pa asina lo crea empleo pa cu nos. Sinembargo e “vision” aki no ta cuadra cu realidad.
Pa di prome na december 2014 CBA a publica cu e crecemento economico pa cu e aña 2015 lo ta entre 1,5 % y 2,5 % basa ariba proyeccionnan y otro aspectonan economico concreto y realistico.
Na di dos luga for di e rapport di Raad van Advies fecha 23 Februari 2015 ta cuestiona Gobierno riba punto 6.4 unda Gobierno ta anuncia cu den anja 2015 lo bai cuminsa cu diferente proyecto nan cu ta wordu fianancia dor di FDA,AAA N.V.,FCCA,APA /Astec y RvA ta puntra Gobierno ta cua projecto nan y te awe no por a produci un lista di e projecto nan.
For di e rapportnan di IMF y CFT por a conclui cu e inversionnan di e delaster 5 anja nan di anja 2009 pa 2014 tabata menos cu 1% pa anja, di cual un gran parti di e placa fia aki a bay pa paga debenan coriente of consumptiegoederen. Delaster anja nan nos por a ripara cu casi ningun di e proyectonan cu gobierno a inicia no a caba na tempo, locual parcialmente lo nifica cu e inversionnan no lo bay tuma luga manera a anuncia y cu dor di esaki nos crecemento economico lo no crece manera a premira den e pronostico di mas anja( Meerjaren begroting 2015 – 2018) y cu esaki lo bay nifica cu e saldonan negativo riba e meerjaren begroting 2015–2018 lo ta mas grandi cu locual a premira .
Encuanto e vision di e gobierno cu e diferente proyectonan(Green Corridor, Hospital ,MFA) di cual grandemente lo wordo financia door di sector priva den cual sector priva na anja 2018 lo bay presenta e cuenta na pueblo cu lo tin cu bay paga entre 80y 100 miyon pa anja pa un periodo 30 añanan largo.
Hopi puntonan di salida of ehecucion di proyectonan cu a wordo menciona den e presupuesto 2015 no a wordo concretisa ainda of ni a jega Staten mes..
Aruba su crecemento economico di e delaster anjanan despues di ceramento di Valero ta basa en grande riba e pilar turistico cu tur su riesgonan pa cu e anjanan nos dilanti y ta pa pesei PDR ta boga pa diversifica nos economia cu pilarnan economico realistico y cu ta trese trabao pa nos Arubianonan aki na Aruba prome cu ta laat .


text:
Na luna di mei caba por a tuma nota den un rapport di Banco Central di Aruba, cu ta e Economic Outlook, un grafiek na unda nan a indica posibel scenario di crecemento economico. Un scenario ta cu actividad di refineria y e otro scenario ta si no ta bay tin actividad economico di parti di refineria basa riba contractnan firma cu Citgo. Den e rapportnan di Banco Central tawata menciona tambe cu e scenario di crecemento economico aki tawata cu e condicion cu actividadnan den refineria mester cuminsa pa luna di juli.
Awe nos a yega mita di augustus y te ainda, cu excepcion cu a cuminsa traha algun vivienda pa posibel trahadornan di e refineria, no por constata cu tin algun actividad di rehabilitacion di e refineria, manera tawata palabra.
Den transcurso di e wardamento aki tempo ta pasa y Aruba su economia, comercio y pueblo no por keda para warda wantando nan rosea te ora cu bin algun actividad. Ya por a constata caba caida di -0.5% den 2015 y un otro caida di -0.2% den 2016 di GDP. Hasta por bisa cu turismo tampoco no ta mustra alentador paso te cu luna di juni 2017 e cantidad di stayover a experencia un caida di 8.7% y esey cu aña 2016 a caba cu un caida den stayover visitors di 10.0%.
Den MEP su programa nos ta presenta solucionnan pa e situacion economico. Den mi pensamento nos na Aruba ta wardando cosnan grandi pasa pero den mi opinion nos mester traha riba cosnan chikito atrobe y no por keda para wak y warda te ora algo grandi sosode. P’esey nos di MEP ta kere den traha y stimula industrianan chikito na unda cu economia por ta mas varia pero tambe pa no crea un solo of dos pilar grandi y asina haci nos economia mas vulnerabel. Nos ta keda kere cu mester stimula mas den plantacion, cria y pesca. Tin tecnologia nobo awendia cu ta wordo aplica na otro paisnan cu por wordo adopta na Aruba mirando Aruba cu limitacion di awacero. Tambe den e mundo di innovacion nos di MEP ta pensa cu mester stimula y guia hobennan cu tin interes pa bira ‘young entrepreneurs’ ademas di sigui guia negoshinan existente pa ta mas exitoso. Asina por stimula mas negoshi chikito y mediano enbes di grandi so! Ya tin departamentonan di Gobierno cu tambe ta trahando riba esaki y esey lo conta cu MEP su sosten tambe. MEP ta pensa di por aporta cu un Banco di Desaroyo unda aki lo por yega na remarke pa fondo pa inverti den otro industrianan y cu guia p’asina sigura cu ideanan por wordo realisa.
Nos di MEP ta dispuesto pa marca historia atrobe manera tawata e caso na 2008 mirando cu te ainda crecemento economico no por a yega e nivel aki bek apesar cu awe tin inversionnan grandi haci hustamente pa stimula economia. Aki por ripara cu e vision di inverti pa stimula no tawata tin su frutonan. Te ki dia nos pueblo mester keda warda? Nos di MEP ta para cla pa contribui na e cambio!


text:
Aruba Bank a reconoce su empleadonan mas destaca den 2020
Diahuebs 16 december 2020 – 2020 ta un aña cu hopi reto, y Aruba Bank ta contento di por conta cu empleadonan ehemplar cu tur dia ta haci nan maximo esfuerso pa brinda su clientenan na e mihor manera posibel. Den un aña manera esaki sigur tambe tawata tin empleadonan cu a bai “the extra mile” pa logra brinda un Experiencia Superior.
Reconocemento di empleadonan di aña den cada departamento ta wordo scogi a base di ehecucion di trabou ehemplar durante henter aña. E reconocemento ta inclui no solamente e ehecucion di nan responsabilidadnan na un nivel superior pero tambe ariba nan contribucion na e mission, metanan, balornan y strategia di e banco.
A nomina 4 categoria:
Nominadonan pa Back Office: Jerushah Donato, Carolina Klepper, Zahira van der Linde, Yanais Arends, Roderick Bisslik, Verushka Kock, Jovanny Lacle, Jo-Ellyn Felten, Luigi van der Linden, Juan Fingal y Roberto Kelly.
Nominadonan pa Front Office: Raysa Ashby, Angelle de Jesus, Marisa Arrindell, Ellen Gumbs, Elston Figaroa, Marjan Groot y Francis Croes.
Nominadonan den categoria di Leadership: Wendy Lejuez, Ramon Mas, Marusha Tromp – Quant y Eugene Dirksz.
Nominadonan pa Team/ departamentonan: Contact Center, Alivio Project Team, Premises, Executive Office, Relief Package Team, Marketing Department y Human Resources.
Durante un virtual meet cu e equipo completo di Aruba Bank a reconoce tur colega y a resalta e motibo pa cual nan a destaca. Durante di e ceremonia virtual a anuncia esnan cu a sobresali den nan esfuerso y resultado, di cada grupo. Roberto Kelly, Elston Figaroa, Wendy Lejuez y Alivio Project Team a ricibi nan reconocemento maximo y alabes a otorga Mary Stamper y Tito Feliciana e “Lifetime Achievement Award” pa nan dedicacion na Aruba Bank.
Segun Sra. Barbara Bronswinkel, encarga cu Experiencia di Empleado y Recurso Humano, “Aruba Bank tin hopi pa celebra. Cada un di nos coleganan ta contribui diariamente na e logronan y metanan di nos compania, sin e dedicacion aki mucho no lo ta posibel. Esnan nomina a logra destaca durante 2020, y pesei nos ta reconoce nan pa compromete na duna un Experiencia Superior interno y externo!”
Masha pabien na tur pa e empeño y esfuerso cu a hiba Aruba Bank dilanti durante di 2020!


text:
ORANJESTAD – Na e konferensha di e organisashon di refugiado di Nashonnan Uní (NU) ku e region karibense, Aruba i Kòrsou a pidi atenshon pa e situashon na Venezuela.
“Venezuela por bira un segundo Cuba”, Henk Stomp di Krus Kòrá di Kòrsou ta bisa. E ta haña ku mester hasi algu, manera train hende. Mester wak for di awor unda i kon mester regla akohida si un fluho grandi di refugiado yega for di e pais suramerikano.
Te ainda solamente tin un fluho ku ta oumentá di venesolano riku ku ta bin kumpra kos na Kòrsou i Aruba ku nan no por haña den nan mes pais. Pero si e situashon eskalá, Stomp ta bisa, e hendenan aki por bira refugiado óf buskadó di asilo.
E persona di rango di mas haltu di UNHCR pa e region karibense, Buti Kale, ta bisa ku djaluna el a papia ku representante di gobièrnu arubano tokante e manera kon e organisashon di refugiado por duna asistensia. No solamente ku un plan sino tambe ku training pa situashon manera por ehèmpel esun di Venezuela.
Ta promé be ku Aruba tabata e pais wéspet i pesei ta promé minister lo a habri e konferensha. Ora e i minister di Imigrashon Benny Sevinger tur dos a haña nan strobá, ta trahadó den maneho i presidente di e komishon di asilo arubano Alfred Sneek di e organisashon di atmishon Dimas, a habri e konferensha.
E ta bisa ku Aruba ta konsiente di e situashon na Venezuela i ta vigilá esaki, pero ku no tin masha preparashon. No tin mas tantu petishon pa pèrmit di estadia tampoko. Ademas último añanan Aruba a haña solamente binti petishon di asilo for di Colombia, Sürnam i Venezuela.
Foro nobo
Na e konferensha a papia tambe di formashon di un foro, kaminda teritorio i pais den Karibe por kompartí eksperiensha i solushon ku aktualmente no ta presente den relashonnan eksistente manera por ehèmpel Caricom. E tópikonan por ta mas amplio ku e problemasia di hende ku ta hui pa guera òf persekushon. Por trata di hende tambe ku pa otro motibu ta hui òf emigrá. Manera si nan hui pa motibu di efektonan di klima.
Michel La Haye di Krus Kòrá Aruba ta bisa ku por ta difísil pa distinguí si un hende na un dado momentu ta hui pa skapa su bida òf pa haña un mihó bida.
Haiti
Manera den e kaso di refugiado haitiano despues di e temblor sinku aña pasá. Na e islanan Turks & Caicos tur siman ta yega asina tantu refugiado ku boto ku nan a para bira e grupo di mas grandi di pueblo. Gail Caesar di Krus Kòrá djeinan ta bisa ku gobièrnu ta keda repatriá, pero ku esaki no ta yuda i espesialmente ta kosta hopi plaka. E ta spera di haña un solushon den relashon karibense.
Outor Sharine Henriquez


text:
Buenos Aires 2018News
Nicole Hoevertsz ta na Buenos Aires
Nicole a participa na un reunion hopi importante di IOC
Secretaria General di COA, Sra. Nicole Hoevertsz (na cora di dos na man robez) a participa pa di dos biaha(prome tabata PyeongChang na februari) na reunion di tur Miembro di Comite Olimpoco Internacional(IOC) como Miembro di Comite Ehecutivo. Casi tur miembro di IOC ta atendiendo e Weganan Olimpico Hubenil 2018 na Buenos Aires, Argentina unda diferente reunion y forum nan importante ta tumando lugar.


text:
Operacion Donkey na Spaña a intercepta cargagacion di droga cu ta procedente di costa di Venezuela. Asina “El Nacional” a publica diaranzon.
Agentenan especialisa den e lucha contra trafico di droga a confirma cu e narconan ta probecha e pandemia di Covid-19 pa trafica droga.
E cargamento a yega Galcia den un barco cu bandera di Togo, Africa. Polis Nacional y Servicio di Vigilancia Aduanero a detene 16 tripulante. Ademas a detene 12 persona mas den cuatro boto tipo speedboat di tres y cuater motor cu tabata den cercania na costa, segun El Pais a publica.
Autoridadnan a constata cu transportacion di droga no a baha man, pero alcontrario a aumenta na momento cu polisnan ta ocupa ta contrala e pandemia.
E operativo cu a wordo yama Donkey, a wordo coordina pa e seccion number 3 di Vigo. E agentenan tabata sigur cu tras di e traficacion aki tin un grupo fuerte di narcotraficantenan di Gallegos.
Nota: Den e lunanan por a nota un aumento considerabel di traficacion di droga den Caribe. Incluso na Aruba na tres ocacion a procesa cargacionnan grandi di droga, cu tabata di 2000 kilo, 3000 kilo y ultimo un di casi 5000 kilo. Esaki ta esnan cu ta wordo gara, pero asina mes tin un gran cantidad cu ta pasa bay, manera esun aki cu a yega Spaña. Ta pa e motibo aki cu Merca a aumenta su precencia den Caribe, pa controla e aumento barbaro di traficacion di droga.


text:
Meta
Enseñansa preparatorio tin como meta formacion general di e mucha y su preparacion pa por drenta enseñansa basico. Atencion ta wordo poni na e mucha su:
- Desaroyo fisico/ corporal;
- Desaroyo di sentido;
- Desaroyo di idioma;
- Formacion musical;
- Desaroyo di otro medionan di expresion;
- Formacion social;
- Formacion intelectual.
Un alumno di enseñansa preparatorio por cambia pa enseñansa special den caso cu esaki ta wordo considera necesario.
Directiva y Scol
Tin 5 directiva di scol cu ta encarga pa dirigi y administra e 26 scolnan di enseñansa preparatorio:
Dienst Publieke Scholen (DPS):
- Arco Iris kleuterschool
- Comm. Pieter Boer kleuterschool
- Fontein kleuterschool
- Scol Preparatorio Conrado Coronel
- Scol Preparatorio Sabana Basora
- Scol Preparatorio Washington
Stichting Katholiek Onderwijs Aruba (SKOA)
- Agnes kleuterschool
- Anglo kleuterschool
- Arubanita kleuterschool
- Ayo kleuterschool
- Cayena kleuterschool
- Imelda kleuterschool
- Jacintha kleuterschool
- Rayo di Solo kleuterschool
- Scol Preparatorio Aurora
- Scol Preparatorio Cacique Aterima
- Scol Preparatorio Kukwisa
- Scol Preparatorio Nos Paraiso
- Scol Preparatorio Prome Paso
- Scol Preparatorio Tarcisius
- St Jan Kleuterschool
- Trupial Kleuterschool
Stichting Onderwijs van de Advent Zending Aruba (SOAZA)
- J.N. Andrews kleuterschool
Stichting Protestants-Christelijk Onderwijs Aruba (SPCOA)
- Graf v. Zinzendorf Kleuterschool
- Mon Plaisir Kleuterschool
Stichting Volle Evangelie Onderwijs Aruba (SVEOA)
- Faith Revival kleuterschool


text:
Druif Beach: Diaranson den oranan di mainta, pa un of otro motibo un turista lo a haya problema den lama y ta hoga.
Mesora a sali pa yuda e turista cu un aparato AED, un security guard di casa del mar y un otro turista a trata e victima na e sitio y na e momentonan ey ainda e tabata duna señal di bida. Ela wordo transporta cu ambulance cu urgencia pa hospital.
Na yegada na hospital e turista tabata mustra stabiel, pero despues di un rato ela fayece. E curpa a keda tuma den beslag, ta trata di un Mericano di 63 aña, na bida yama Robert S. Brandy.
Arubanative.com kier a extende su mas profundo palabra di condolencia na famia di e fayecido.


text:
Sero Blanco – Diasabra anochi den careda di 8’or polis y tambe ambulance a ser pidi na Sero Blanco, unda un accidente a sosode y tawata tin hende herida.
Na yegda polis a constata cu tin un hobencita basta spanta y lo tin dolor na pecho.
E autonan envolvi tawata un Daihatsu y un Nissan Skyline. Chauffeur di e Skyline despues di e impacto fuerte a baha zonza y cana drenta cura di un cas.
Locual nos por a compronde di e testigonan, ta cu e Daihatsu tawata para ariba e crusada dilanti cu su señal pa bira na su man robes, pa drenta e caya.
Chauffeur di e Nissan biniendo cu velocidad halto lo no a mira e auto para pa bay sortea y ta dal e patras na e banda robes, unda cu e Nissan a sigui y bay para den porta di un cas.
Polis a pidi pa transportwagen debi cu na prome instante polisnan a pensa cu e chauffeur ta bou influencia, pero despues cu polis di trafico a yega y tambe Paramediconan a opta pa hibe Hospitaal.
E mucha muhe no tawata tin mester di bay Hospitaal, debi cu tawata trata mas di un susto enorme.